Ўрнак олайлик - Уч илдиз\nЖурфак талабаси мулоҳазаси\nМамлакатимизда биз ёшларга имкониятлар эшиги кенг очилган. Баркамол авлодни маънан етук, жисмонан соғлом этиб тарбиялаш, давлатимизда сиёсат даражасига кўтарилгани бежиз эмас. Ёшларни малакали, кучли кадр этиб тайёрлаш йўлида ота-оналар, устозлардан ташқари ҳар бир жамият олдидаги вазифаларини тўғри англайдиган шахслар ўз касбларидан келиб чиққан ҳолда ёрдамларини аяшмаяпти. Буни университетлар ўқув жараёнида йўлга қўйилган “устоз шогирт” тизими замирида ҳам кўришимиз мумкин. Жумладан, Мирзо улуғбек номидаги Ўзбекистон Миллий университети Журналистика факултетида ҳам бу тизим талабаларнинг ҳаётда ўз ўринларини топишида, ҳамда амалий журналистикани ўрганишида алоҳида мактаб вазифасини ўтамоқда десак сира янглишмаймиз. Шу билан бир қаторда Ўзбекистон журналистлари ижодий уюшмаси ҳамкорлигида очилган “Ёш журналистлар кулуби” талабаларнинг касб маҳоратини ошириш йўлида ҳизмат қилмоқда. Ҳар шанба кунлари ўтказиладиган бу клуб Ўзбекистон журналистлари ижодий уюшмаси раиси Иброҳим ҳамда малакали, ўз касбининг мутахасислари билан жуда қизғин равишда олиб борилади. Талабалар маскур ўзгача таълим тизими жараёнида кўп йиллик касбий тажрибага эга бўлган мутаҳасислардан ўзларини қизиқтирган саволларга етарлича жавоб олмоқда. Жумладан, навбатдаги клубимиз меҳмони Ўзбекистон Мудофа Вазирлигига қарашли “Ватанпарвар” газетасининг бош муҳаррири Алижон Сафаров ҳамда таҳририятнинг ижодий жамоаси бўлди. Очиқ тарзда ўтган давра суҳбатимизда Алижон Сафаров ҳарбий журналистика ҳақида гап юритар экан, авваламбор унинг қийинчиликлари, соҳа сирлари билан ўртоқлашди. Шунингдек, талабаларга “Ватанпарвар” газетаси фаолияти тўғрисида маълумот берар экан, газетанинг ўтмишига бироз ачиниб, аммо бугунги куни ҳақида фахр билан гапириб берди. Аввалига бу ҳарбий журналистларнинг формаси, салобати босган бўлса, кейинчалик ўзимизни қизиқтирган саволлар билан мурожаат этиб мулоқотга киришдик. Бошларини ғоз тутиб турган, кўзларидан ватанга, касбга бўлган муҳаббат яққол намоён бўлган, қайсидир маънода ҳақиқий ватанпарвар бу инсонларни кўриб биз талабаларнинг ҳам ҳарбий журналистикага бўлган қизиқишимиз ортди. Давра суҳбати сўнгида Алижон Сафаров талабаларга газета, журнал, таҳририят кутубхонасидаги китоблардан улашар экан, уларни “Ватанпарвар” газетасидаги “Маҳорат мактаби” га таклиф этди.\nБу сингари давра суҳбатларидан сўнг, қалбимизда уйғонган ҳарбий журналистикани ривожлантириш мақсадимизга ўзгача иштиёқ билан киришдик. Ўзбекистонда улғайган ҳар бир инсон жинсидан қатии назар мамлакатимга ҳизмат қилсам дейди. Бундай фидоий инсонларни кўриб ўз мақсадимизни янада тўлароқ англадик десам сира янглишмайман.\nМақола мазмун жиҳатдан ҳавас қилса арзигулик. Аммо бир қатор имло хатоларига йўл қўйилгани (“устоз шогирт”, “Ёш журналистлар кулуби”, қатии назар) унинг савиясини озгина тушириб қўйган бўлиши мумкин. Умуман олганда, давра суҳбатининг қизиқарли ва ажойиб хотираларга бой бўлгани мақолада яққол акс этиб турибди. Еленахон, ижодингизга омад!\nNext story Тақдимот – бу тарғибот\nPrevious story Ватанга муҳаббат бағишлаган куч


22 октябрь, 2021, 17:32\nТеглар:ФИФА | УЕФА | Жанни Инфантино | Александер Чеферин | Арсен Венгер | ЖЧ-2030 | ЖЧ-2022\nSPORTS.uz футбол оламидаги энг катта турнир — жаҳон чемпионати борасидаги "ғалати" ишлар билан таништириб ўтади!\nКатта эҳтимол билан, футболда инқилоб рўй беради. "Cadena SER" берган маълумотларга таянадиган бўлсак, ФИФА аллақачон миллий федерацияларга ўз қарори акс этган ҳужжатларни юборган. Ўзгаришлар 2026 йилги мундиалдан сўнг амалга оширилиши кутилмоқда.\nХўш, қандай реформалар ҳақида сўз бормоқда?\nЖанни Инфантинонинг айтишича, мундиал ҳар икки йилдан бир бор ўтказилса, футболчилар ортиқча юкламалардан халос бўлиши мумкин. Яъни, энди футболчилар терма жамоа йиғинларида 50 кун эмас, 30 кун бўлади. Плюс, саралаш ўйинлари сони ҳам кескин камайтирилади. Улар 7 тадан ортмаслиги тахмин қилинмоқда. Ўйинлар март ва октябр ойларида тўлиқ ўтказиб бўлиниши режага киритилган.\nФИФА ўз қарорини Лео Месси мисолида тушунтириб беришга уринди. 2014-2018 йилги ЖЧ саралаш ўйинларида иштирок этиш мақсадида аргентиналик футболчи 324 минг км йўл босишга мажбур бўлди. Агар реформалар кучга кирса, Месси 2026-2030 йилги мундиал саралашида иштирок этиш учун 157 минг км йўл босиши кифоя бўлади. Жанубий Америка қитъасидаги ЖЧ саралаш ўйинлари сони 38 тадан 34 тага камайтирилади. Европада 44 тадан 43 тагача! Мундиал жуфт йилларда ўтказилади. Қитъа биринчиликлари эса, тоқ йилларда бўлиб ўтиши шарт.\nАввалроқ Жанни Инфантино ўз ғояси футбол оламига қандай ёрдам бериши мумкинлиги ҳақида фикр билдирган эди:\n"4 йил кутишдан нима наф? Ҳар икки йилда катта форум ўтказишнинг фойдали жиҳатлари кўп! Бундай юқори даражадаги турнирларда барчага имкон бериш керак. Сенсация ва янги номларни кашф этишни нега ортга суриш лозим? ЖЧ ҳар 4 йилда бўлиши расман эълон қилинган пайтда, ФИФАга 40 та федерация аъзо эди, холос. Ҳозир, бу рақам 211 тага етган!\nҲозир ЖЧни бирданига 5 давлат ўзида қабул қилиши мумкин. Ана шунда, 20 йил ичида футбол байрами 100 давлатда меҳмон бўлиши мумкин. Бу спорт барчаники. Ундан ҳамма бирдек фойдаланиши керак".\nБу ғоя қачон пайдо бўлган эди?\nИлк бор жорий йилнинг май ойида бўлиб ўтган ФИФАнинг конгреcсида 2 йиллик цикл борасида сўз очилди. Бу ғояни биринчи бўлиб Саудия Арабистони футбол раҳбари ўртага ташлади. 166 давлат вакиллари эса, ғояни қўллаб-қувватлади. Ана шундан сўнг ФИФА реформанинг фойда ва зарарларини ҳисоблашни бошлади.\n"Арсенал"нинг собиқ мураббийи Арсен Венгер ҳозирда ФИФАнинг глобал ривожланиш бўлими директори эканлигидан хабарингиз бор. Француз мухлисларга формати яхши таниш бўлган, савияли мусобақалар сонини ортиши тарафдори.\n"Тасаввур қилиб кўринг! 2026 йилда АҚШ, Мексика ва Канадада жаҳон чемпионати бўлиб ўтди. 2027 йилда Европа, Осиё ва бошқа қитъа биринчиликлари бўлиб ўтади. Келаси йили яна мундиал! Плей-офф ўйинлари сони саралаш баҳсларидан кўпроқ бўлади. Бундай ўйинлар мухлисларни футболга бўлган эътиборини оширади".\nКим бунга қарши?\nҒоядан хабар топган УЕФА президенти Александр Чеферин дарров уни танқид қилишни бошлади. Ҳатто, агар бу режа амалга ошса, Европа ФИФАга бойкот эълон қилишга тайёрлиги ҳақида фикр билдирди. Унинг айтишича, Мундиалнинг ҳар 2 йилда ўтказилиши турнир қийматини тушириб юборади. Шунингдек, футболчиларнинг ҳам соғлиги учун жиддий хавф пайдо бўлади. Бундан ташқари, Жанубий Америка (Конмебол) ва Европа футбол клублари ассоциацияси ҳам бунга қарши эканлигини яшириб ўтирмади.\nБу масала борасида собиқ ЖЧ ғолиби - Филипп Лам билдирган фикр кўпчиликнинг эътиборини тортди. Германия терма жамоасининг барча замонлардаги энг яхши футболчиларидан бири ҳар 2 йилда ЖЧ ўтказилиши барчанинг зарарига ишлайди, деб ҳисобламоқда.\n"Оралиқ вақт қисқартилиши билан, барча футболни фақат пул топишни кўзлайдиган спорт, деб ҳисоблай бошлайди. Улкан масштабдаги турнирлар узоқ вақт ва сабрни талаб қилади. Бу мусобақаларнинг бардавомлигини таъминлайдиган омил. Греклар нақд 4 йил давомида Европанинг амалдаги энг кучли жамоаси номини ўзи билан олиб юрган. Португалия 5, Испания эса, 8 йил қитъада тенгсиз эканлиги билан мақтанди. Агар ўртадаги йиллар қисқарса, футбол телефонимиздаги ўйинлардан фарқ қилмай қолади. Мен жисмоний ҳолатим сабабли 2014 йилда Германия терма жамоасидаги фаолиятимни якунладим, бироқ клубда бемалол яна 3 йил тўп сурдим".\nАйни дамда футболнинг келажаги учун чинакам кураш бошланди. Биринчи лагердагилар уни янада томошабоб бўлиши учун реформаларни амалга оширишдан қўрқмаяпти. Қолганлар классика тарафдори. Улар ушбу спортни борича севиб қолган. Уни шундайлигича сақлаб қолиш учун тиш-тирноғи билан кураш олиб боради. Сизнингча, турнирнинг ҳар икки йилда ўтказилишидан футбол ютадими? Фикрингизни изоҳларда қолдиринг!\nҲар 2 йилда ўтиши бу жуда зўр ғоя. Чеферен ҳам рози бўлаверса бўларди. Аҳир қанча мамлакатларга ЖЧ да қатнашишга имконият бўлади шунда. Масалан бизнинг МТЖларга ўҳшаганларга айни муддаода бу. 2 йил энг яҳши вариант.\nВидео 5 та гол урилган ўйинда Исроил Фарер ороллари устидан ғалаба қозонди (видео)\nВидео Арманистон ўз майдонида Шимолий Македониядан жавобсиз 5 та гол ўтказиб юборди (видео)\n"ЖЧ-2022"да офсайдни автоматик аниқлайдиган тизим ишга тушадими?


Футбол: Ўзбекистон Осиё кубоги саралашини ғалаба билан бошлади – Газета.uz\nФутбол: Ўзбекистон Осиё кубоги саралашини ғалаба билан бошлади\nЎзбекистон миллий жамоаси 2023 йилги Осиё кубогига саралаш турнирини Шри-Ланка устидан йирик ҳисобдаги ғалаба билан бошлади — видео, фото.\nLotinchada 9 июн 2022, 09:25 Спорт\nФутбол бўйича Ўзбекистон миллий жамоаси Осиё кубоги-2023 саралаш турнирининг учинчи босқичини ғалаба билан бошлади. 8 июнь куни Намангандаги «Марказий» стадионида бўлиб ўтган Шри-Ланкага қарши баҳс 3:0 ҳисобида якунланди.\nЎйиннинг 36-дақиқасида ярим ҳимоячи Жалолиддин Машарипов жарима зарбасини аниқ амалга ошириб, ҳисобни очди. 48-дақиқада иккинчи гол ҳам жарима зарбасидан урилди — ярим ҳимоячи Достонбек Ҳамдамов уни аниқ амалга ошириб, ҳисобни иккитага оширди.\nҚанот ҳимоячиси Фарруҳ Сайфиев 60-дақиқада ҳисобни йирик кўринишга келтирди. Ўзбекистонлик футболчиларнинг рақиб жарима майдони ичида дарвозага 3 марта кетма-кет уринишларидан сўнг футболчи кучли зарба билан баҳсга нуқта қўйди.\nЎзбекистон миллий жамоаси бош мураббийи Сречко Катанец ўйин учун футболчиларга миннатдорчилик билдирди.\n«Аввало шогирдларимга раҳмат айтаман. Чунки бугун улар ўз жарима майдончаси ичида ҳимояланган жамоага қарши гол уриш учун максимал даражада имконият қидиришди. Ҳар хил услубда ҳужумлар ташкил этиб, рақиб ҳимоясини ёриб киришга ҳаракат қилишди. Учрашувдаги қийин вазиятларда стандартлар орқали мақсадига етишишди. Фақат ҳимояланадиган жамоаларга қарши ўйнаш ҳар доим қийин ҳисобланади. Мен ҳамиша ўйиннинг охирига қадар хотиржамликка берилиб бўлмаслигини таъкидлаб келаман. Олдимизда яна 2 та муҳим учрашувлар бор. Уларга жиддий тайёргарлик кўриб, натижамизни яхшилаб боришга ҳаракат қиламиз», — деди у.\nЎзбекистон 11 июнь куни соат 20:30да Малдив ороллари билан, 14 июнь куни соат 20:30да Таиланд билан баҳс олиб боради.\nГуруҳ ғолиблари ва ўз гуруҳларида иккинчи ўринни эгаллаган бешта энг яхши жамоалар Осиё кубоги-2023 финал босқичига йўл олади.\n#осиё кубоги 2023 саралаш мусобақаси


Қарияларни қадрлаш – савобли иш\nҚомусимизнинг 22 йиллиги муносабати билан муҳтарам Президентимиз И.А.Каримов иштирокида катта тадбир бўлиб ўтди. Бунда юртбошимиз сўзга чиқиб 2015 йилни “Қарияларни эъзозлаш йили” деб эълон қилди. Бу давлатимини ёши улуғ ота-оналаримиз учун бўлган катта эътибори. Муборак динимизда ҳам катталарни хурматлаш, уларни эъзозлашга буюрилган.\nҚарияларни қадрлаган юрт кам бўлмас. Ривоят қилинадики, бир куни хазрат Али розиталлоху анҳу номоз бомдодга шошиб масжидга кета туриб эдилар, йўлда бир мўйсафид одамни орқаларидан етиб бордиларки, қарилик сабабидан кам қувват бўлиб, ниҳоят даражада охиса юриб борар эди. Хазрат Али унинг мўйсафидлигини хурмат қилиб охиста юрдиларки, то масжидга боргунча офтоб чиқар вақтга етди. У мўйсафид масжидга кирмай ўтиб кетди, маълум бўлдики, у киши насоро экан. Сўнг Хазрати Али масжидга кирдилар, кўрдиларки пайғамбар алайхиссалом рукуда турибдилар. Бир рукуда 2 бор руку миқдори узоқ туриб қолдилар. Хазрат Али келиб иқтидо қилдилар. Ундан сўнг пайғамбар алайхиссалом рукудан туриб намозни тамом қилдилар. Сабохалар сўрадиларки, ё Росуллулоҳ, нима сабабдан рукуда узоқ туриб қолдингиз. Росулуллоҳ айтдиларки, мен рукуда Субхона раббайна азийм деганимдан сўнг бошимни кўтаришни қасд қилиб эдим, Жаброил алайхиссалом келиб қанотлари билан елкамдан босиб турдилар, бинобарин рукуда узоқ туриб қолдим. Қачонки ул зот қанотларни кўтардилар, мен ҳам бошимни кўтардим, дедилар. Сахобалар сўрадилар, нима сабабадан сизни босиб турдилар. Пайғамбар алайхиссалом айтдиларки, сабабини сўрамадим. Шундан сўнг Жаброил алайхиссалом нозил бўлдилар. Айтдиларки ё Муҳаммад асхобларингизга хабар беринг, хазрат Али номозга шитоб билан келаётган эди, йўлда бир мўйсафид насорони орқасидан етиб ундан ўтмади. Унинг мўйсафидлигини хурмат қилиб йўлда кечикди.\nАллоҳ таало Али розийаллоху анху жамоатдин қолмасин деб Микайил алайхиссаломга амр қилдики, Али номозни ўқигунча бориб офтобни қанотинг бирла тўхтатиб тургил, токи офтоб чиқиб намозни вақти қазо бўлмасин, деди ва менга амр қилдики, ё Жаброил бориб Муҳаммад алайхиссаломни рукуда тўхтатгил, токи хазрат Али жамоатдин қолмасин деди. Шу сабабадан келиб сизни рукуда босиб турдим, дедилар.\nБиродарлар, билингларки, хазрат Али бир мўйсафид насорони қарилигини ҳурмат қилгани сабабидан Аллоҳ таало ул кишига мундағ даража ато қилди. Вахоланки, у мўйсафид насоро эди. Энди агар мўмин мусулмон мўйсафидни хурмати бажо келтирилса, худо таало бенихоят даража ато қилса керак, иншааллоҳ.\nАндижон вилояти Булоқбоши тумани\nШирмонбулоқ жомеъ масжиди имоми\n/ Қарияларни қадрлаш – савобли иш


“Ургут” эркин иқтисодий зонасида ўз фаолиятини бошлаган “Ўзэлтехсаноат” уюшмаси таркибига кирувчи “Ideal Elektro lyuks” корхонаси томонидан электр духовка, газ ва электр плиталар ишлаб чиқариш йўлга қўйилди. Эндиликда корхона томонидан 2019 йилнинг ўзида 4 млн АҚШ долларлик маиший техника воситаларини хорижга экспорт қилиш режалаштирилмоқда.\nБу яқиндагина соҳада туб бурилиш ясаган “Электротехника саноатининг экспорт салоҳиятини янада ривожлантириш ва ошириш чора-тадбирлари тўғрисида”ги Ўзбекистон Республикаси Президенти қарори ижросининг дастлабки натижалари, дейиш мумкин.\n“Ideal Elektro lyuks” корхонаси ўз фаолиятини даставвал Самарқанд шаҳрида бошлаган бўлиб, асосий эътиборни аҳолининг ички эҳтиёжларини қондиришга қаратган эди. Мазкур лойиҳанинг дастлабки натижалари самарали амалга оширилгач, ишлаб чиқариш тармоғини кенгайтириш ва экспортбоп маҳсулотларни ишлаб чиқаришга зарурат пайдо бўлди. Шу мақсадда “Ургут” эркин иқтисодий зонасида айнан экспортга мўлжалланган, “ўзбек” миллий бренди остида юқори сифатли маҳсулотлар тайёрлаш ва жаҳон бозорига олиб чиқишга ихтисослашган янги иккинчи корхонаси 2018 йилнинг декабрь ойи охирида иш бошлади.\nБунда Давлатимиз раҳбарининг 2017 йил 12 январдаги “Ургут”, “Ғиждувон”, “Қўқон” ва “Ҳазорасп” эркин иқтисодий зоналарини ташкил этиш тўғрисида”ги фармони дастуриламал бўлиб, ҳудудда қатор лойиҳаларни ҳаётга татбиқ этиш имконини берди. Бунинг натижасида ички ва ташқи бозорда рақобатбардош маҳсулот ишлаб чиқараётган корхоналар сони ҳам кўпаймоқда.\nЎтган давр мобайнида “Ўзэлтехсаноат” уюшмаси ва “Ideal Elektro Lyuks” корхонаси томонидан Туркиянинг “Odul” компанияси билан ҳамкорликда газ плиталар, электр духовкалар ишлаб чиқариш бўйича бир қатор ишлар амалга оширилди. Лойиҳанинг умумий қиймати 2 миллион доллар бўлган мазкур корхона йилига 60 минг дона электр духовка ва газ плиталари ишлаб чиқариш қувватига эга. Маҳсулотларнинг 30 фоизини экспортга йўналтириш мўлжалланмоқда. Корхонада яратилган 120 та янги иш ўрнининг аксариятини касб-ҳунар коллежларини битирган ёш мутахассислар банд этди.\nРаспечатать Просмотров: 488 11 Янв 2019


Россияда яна бир юқори лавозимли генерал 10 йилга қамалди\n15:20 / 17.11.2017\nРоссиянинг Астрахань вилоятидаги Знаменск гарнизон ҳарбий суди Федерал қўриқлаш хизмати генерали Геннадий Лопирёвни ўн йилга озодликдан маҳрум қилди. Уни умумий миқдори 6,3 миллион рубль бўлган порани олиш ва патронларни ноқонуний сақлашда айбдор деб топишди.\nЛопирёв судда ўз айбини тан олмади, ҳимоя суд ҳукмидан норози бўлиб шикоят аризаси беришни режалаштирмоқда.\nСуд Лопирёвнинг генераллик унвонини сақлаб қолди ҳамда уни давлат мукофотларидан маҳрум қилмади. Унга барча мол-мулки қайтариб берилади, фақат ҳисобларда хатлов қилинган 6 миллион рубль давлат фойдасига ўтказилади.\nРоссия Федерал қўриқлаш хизматининг Кавказдаги қўриқлаш хизматига раҳбарлик қилган Лопирёв 2016 йилнинг 25 ноябрь куни қўлга олинди ва қамоққа жойлаштирилди. Тергов тахминига кўра, у давлат шартномаларини имзолашда ёрдам кўрсатгани учун поралар олган. Турли хабарларга кўра, тинтув жараёнида Лопирёвнинг ёнидан миллиард рубль ҳам топилган.


Disney полинезияликларнинг маҳаллий либосини сотувдан қайтариб олди\n17:02 / 22.09.2016\nАмериканинг Walt Disney Pictures студияси полинезиялик болакай либосининг савдосини тўхтатишга қарор қилди. У, янги "Моана" мультфильми тақдимоти олдидан махсус чиқарилган эди. Бунга Полинезия қадриятларини масхара қилиш айблови илгари сурилгани сабаб бўлган.\nЛибосни танқид қилганлар: "бизнинг теримиз – либос эмас" ва "оқ тусли либослар оқ рангли қаҳрмонларни англатмайди-ку" қабилидаги сўзларни билдиришган.\nГап шундаки, уст-бош кийим Полинезия аҳолисининг териси рангида, маллатусдаги матодан тикилган комбинезондир. У, анъанавий тана суратлари, ўсимликли юбка ва суяклардан ясалган тақинчоқдан иборат. У, мультфильм қаҳрамонларидан бири демиург Мауи тимсоли бўлиши керак эди.\n""Моана" ижодкорлари, мультфильмни суратга олишга илҳом бағишлаган Тинч океани ороллари маданиятига ҳурмат билан қарайди. Шунга кўра, бизнинг Мауи либосимиз кимларнингдир ҳиссиётларига салбий таъсир кўрсатган бўлса, биз бундан афсусдамиз", - дейилади компания баёнотида.\n"Биз узр сўраймиз ва либосларни сайтимиз ва дўконларимиздан қайтариб оламиз", - дея қўшимча қилган компания раҳбарияти.\nОкеанорти саёҳатига йўл олган қизалоқнинг саргузаштларидан ҳикоя қилувчи "Моана" мультфильми шу йилнинг ноябрь ойида катта экранларга чиқади.\nмультфильм Полинезия Дисней қадрият


Қиёматнинг катта аломатлари: Ийсо ибн Марям алайҳиссаломнинг тушишлари – Islom Nuri\nҚиёматнинг катта аломатлари: Ийсо ибн Марям алайҳиссаломнинг тушишлари\nАллоҳ йўлидаги дўстларим! Бугунги суҳбатимиз «Охират ҳовлиси силсиласи»дан бешинчи суҳбат бўлади. Олдинги суҳбатимизда Ҳузайфа ибн Усайд ал-Ғифорий розияллоҳу анҳудан ривоят қилинган ҳадисни музокара қила бошлаган эдик. Унда шундай дейилади:\nБугун биз мазкур катта аломатлардан яна бири, яъни Ийсо ибн Марям алайҳиссаломнинг тушишлари ҳақида сўз юритамиз.\nОдатимизга кўра, суҳбат мавзусини бир неча моддаларга бўлиб олиб борамиз:\nБиринчи: Ийсо ибн Марям ва мўъжизакор таваллуд.\nИккинчи: Балки, Аллоҳ уни ўз ҳузурига кўтарди.\nУчинчи: Ийсонинг самодан ерга тушишлари.\nБиринчи: Ийсо ибн Марям ва мўъжизакор таваллуд\nСевикли биродарим! Ушбу мавзудаги сўзни бошлаш учун Аллоҳ таолонинг қуйидаги сўзларидан кўра гўзалроқ ва муносиброқ сўз топмадим:\n«(Эй Муҳаммад соллаллоҳу алайҳи ва саллам,) Имроннинг хотини: «Парвардигорим, мен қорнимдаги нарсани (ҳомилани дунё ишларидан) озод этиб, Сенга назр қилдим. Бас, (бу назримни Ўз даргоҳингда) қабул айла! Албатта Сен эшитувчи, билувчисан», деганини эсланг! Кўзи ёригач эса бундай деди: «Парвардигор, мен қиз туғдим». Ҳолбуки, Аллоҳ унинг нима туққанини билувчироқдир ва ҳар қандай ўғил бу қиз каби (бу қизнинг ўрнини босувчи) эмасдир.—«Ва мен унга Марям деб исм қўйдим. Мен бу қизга ва унинг зурриётига даргоҳингдан қувилган шайтоннинг ёмонлигидан паноҳ беришингни Сендан илтижо қиламан». Бас, Парвардигори уни (Марямни) хуш қабул айлаб, чиройли парвариш этди ва унга Закариёни кафил қилди. Ҳар қачон Закариё (Марямнинг) олдига — ҳужрага кирганида унинг ҳузурида бир ризқ-насиба кўрди. У: «Эй Марям, бу нарсалар сенга қаёқдан келди?» — деб сўраганида (Марям) жавоб қилди: «Булар Аллоҳ ҳузуридандир. Албатта Аллоҳ Ўзи истаган кишиларга беҳисоб ризқ берур» (Оли Имрон: 35-37).\nУшбу латиф ва гўзал сўзлар бўстонида сайр қилишга киришишдан олдин шуни айтиб ўтмоқчиманки, башарият тарихида Аллоҳ таоло Одам алайҳиссаломни тупроқдан яратганидан бери илк маротаба пайғамбарни онасига нисбат берилаётган эди.\nМарям – Аллоҳ таоло энг покиза ҳомиладорлик ва мўъжизакор таваллуд борасидаги Ўзининг буюк сирини омонат қўйиши учун бутун дунё аёллари ичидан танлаб олган борлиқдаги ягона аёл эди.\nМарям покиза ва тавқодор қиз бола эди. Аллоҳ таоло уни бутун олам аёллари ичидан танлаб олиб, унга Ўз руҳидан пуфлади ва унга бутун дунё оналарига насиб этмаган мана шундай олий рутбани тақдим этди.\nМарямнинг онаси Ҳанна бинт Фоқуд туғиш ёшидан ўтиб қолган эди. Шундай бўлса-да, у Аллоҳдан ноумид бўлмади ва бир фарзанд ато этишини сўраб, Унга илтижо қилди. Зотан, Аллоҳ ҳар бир ишга қодир зот. Аллоҳ унинг дуосини ижобат қилди. Еру осмонлардаги ҳеч бир куч-қудрат Уни ожиз қила олмайдиган ва ҳар нарсани биргина «Бўл!» амри билан бўлдирадиган Зотнинг қудрати билан унинг вужудида ҳомила ҳаракатга келди. Ҳомиладор бўлганининг шукронасини адо этишни истади ва: «Парвардигорим, мен қорнимдаги нарсани (ҳомилани дунё ишларидан) озод этиб, Сенга назр қилдим. Бас, (бу назримни Ўз даргоҳингда) қабул айла! Албатта Сен эшитувчи, билувчисан», деди. Кексалик ёшига етганидан кейин ўзига инъом этилган бу неъматга шукрона ўлароқ қорнидаги ҳомиласини Аллоҳ йўлида – яъни, Байтул Мақдис хизмати учун – назр қилди. Ой-куни етиб, чиройли ва ширингина бир қиз фарзандни дунёга келтирди. Аллоҳ йўлига назр қилган фарзанди қиз бўлганидан ғамгин бўлиб, деди: «Парвардигор, мен қиз туғдим». Ҳолбуки, Аллоҳ унинг нима туққанини билувчироқдир ва ҳар қандай ўғил бу қиз каби (бу қизнинг ўрнини босувчи) эмасдир.—«Ва мен унга Марям деб исм қўйдим. Мен бу қизга ва унинг зурриётига даргоҳингдан қувилган шайтоннинг ёмонлигидан паноҳ беришингни Сендан илтижо қиламан».\nҲанна деди: «Ё Парвардигор! Менинг фарзандим қиз бўлиб туғилди. Ҳолбуки, Сен менинг нима туққанимни Ўзинг яхшироқ биласан. Яъни, Сен уни менга бердинг ва Сен унинг қиз бўлишини тақдир қилдинг. Куч-қувватда ва Масжидул Ақсо хизматида ўғил бола билан қиз бола баробар бўлмайди. Ё Парвардигор! Мен унга ва унинг зурриётига – яъни унинг фарзанди Ийсо ибн Марямга – шайтоннинг шарридан Ўзингдан паноҳ истайман». Аллоҳ унинг дуосини ижобат қилди.\nРасулуллоҳ соллаллоҳу алайҳи ва саллам айтганлар: «Дунёга келадиган ҳар бир гўдак борки, (туғилажак пайтида) шайтон уни ушлайди, (нўқийди) шунда у шайтоннинг ушлашидан қичқириб овоз қилади. Фақат Ибн Марям ва онаси бундан мустасно бўлди». (Аҳмад: №7182, Муслим: №2366, Саҳиҳул-жомиъ: №5775).\n«Бас, Парвардигори уни (Марямни) хуш қабул айлаб, чиройли парвариш этди..». Яъни, онасининг назрини мақбул айлади ва унинг кўринишини ёқимтой ва кўркам қилди, қабул сабабларини унга муяссар айлаб, бандалари ичидаги солиҳ зотларга яқин қилиб қўйди. У улардан илм, яхшилик ва дин ўрганди.\n«Унга Закариёни кафил қилди..» Марям етим бўлгани туфайли Закариё унга кафил бўлганди. Бир қавлга кўра, ўша йили қаҳатчилик бўлгани туфайли Марямни холасининг риояси ва тарбияси остида бўлиши учун уни холасининг эри (Закариё) ўз кафолати остига олди. Бу икки сўз ўртасида қарама-қаршилик йўқ. Яна бир қавлда уни опасининг эри бўлгани ҳам айтилган.\nҚуръон бизга шуни ҳам таъкидладики: «Ҳолбуки, Сиз улардан қайсилари Марямга кафил бўлишини билиш учун қаламларини (қуръа қилиб) ташлаганларида уларнинг олдида эмасдингиз ва талашиб-тортишганларида ҳам уларнинг олдида эмасдингиз» (Оли Имрон: 44).\nЯъни, эй Муҳаммад соллаллоҳу алайҳи ва саллам, ўшанда улар ўртасида бўлиб ўтган воқеа-ҳодисаларда сиз йўқ эдингиз. Бироқ, Аллоҳ бу ишларни сизга худди кўриб турганингиздек қилиб билдирди, улар Марямни – бу покиза ва тоҳира навниҳолни ким ўз кафолати ва тарбиясига олиши ҳақида баҳслашиб, бунинг савобига ноил бўлиш умидида қуръа ташлаганлари хабарини берди. Ҳанна Марямни кўтариб, Мусо пайғамбарнинг оғаси Ҳоруннинг авлоди бўлмиш Банул-Коҳин қавми олдига олиб чиқди ва уларга: «Бу қизим назр қилинган, мен уни уйимга олиб кетолмайман, ҳайзли аёл масжидга ҳам киролмайди», деди. Шунда Закариё: «Уни менга беринглар, унинг холаси менинг аёлим бўлади», деди. Улар: «Буни биз ҳам истаймиз, чунки у имомимизнинг қизидир», дейишди. Кейин улар қуръа ташлашга келишишди ва шундай қилишди.\nҚуръани қандай ташлаганларини биласизми? Тавротни кўчириб ёзадиган қаламларини Ундун дарёсига отадиган ва кимнинг қалами оқим билан бирга оқиб кетмай, ўрнида қолса, ўша киши Марямни ўз кафолатига оладиган бўлди. Дарҳақиқат, шундай қилдилар.\nОқмай қолган биргина қалам эгаси ким бўлди, деб ўйлайсиз?! Ҳа, у Закариё алайҳиссалом бўлди. Бу эса Аллоҳнинг Ўзигагина аён бўлган ва У Зот бизларга билдирган ҳикмат туфайли, яъни Марям пайғамбар таълимини олиши, Аллоҳнинг пайғамбари, заковат соҳиби Закариёдан илм ва билим ўрганиши учун бўлганди. Закариё уларнинг пешволари, имомлари ва ўша замон пайғамбари эди.\nАллоҳ таоло айтади: «Ҳар қачон Закариё (Марямнинг) олдига — ҳужрага кирганида унинг ҳузурида бир ризқ-насиба кўрди».\nЗакариё Марямни Аллоҳ наздида бу қадар олий рутбага етказган бу поклик, бу зоҳидлик ва бу тавҳиддан таажжубланарди. У қачон унинг ҳузурига кирса, у у ерда қишда ёз мева-чевалари, ёзда қишда бўладиган ноз-неъматларни кўрарди. (Бу ёз ва қишдан совуқ юртларники тушунилмасин, ҳодиса Фаластинда юз берган. Тарж)\n«У: «Эй Марям, бу нарсалар сенга қаёқдан келди?» — деб сўраганида (Марям): «Булар Аллоҳ ҳузуридандир. Албатта Аллоҳ Ўзи истаган кишиларга беҳисоб ризқ берур», деб жавоб қилди».\nШундай қилиб, Аллоҳ Марямни танлаб олди, поклик, иффат, салоҳият ва тақво бўстонидан бир тоза гулни ажратиб олди. Марям шу покиза жойда ва шу тоза иймоний муҳитда ўсиб-улғайди. Аллоҳ уни танлаб олди ва бутун дунё аёллари ичидан уни Ўз башоратига хослади. Нақадар буюк башорат! Нақадар олий танланиш!\nАллоҳ таоло айтади: «Фаришталар Марямга: «Ё Марям, албатта Аллоҳ сени (аёллар орасидан) танлаб олди ва (барча гуноҳлардан) поклади ҳамда сени бутун оламларнинг аёлларидан афзал қилди. Ё Марям, Парвардигорингга итоат қил ва рукуъ (Аллоҳга ибодат) қилувчилар билан бирга сажда ва рукуъ (яъни ибодат) қил!», деганларини эсланг!» (Оли Имрон: 42, 43).\nОҳ, нақадар олий рутба, нақадар юксак даража, эй Марям!!\nМарям Парвардигорнинг ибодатида бир зум бўлса-да бўшашмади, ҳаёти мудом рукуъ ва сажда ичида ўтиб борарди. Бир кун келиб, Аллоҳ таоло унга бутун дунё оналарига насиб этмаган ўша олий мартабани ато этишни истади.\n«(Эй Муҳаммад соллаллоҳу алайҳи ва саллам,) ушбу Китобда (яъни Қуръонда) Марямни зикр қилинг: У ўз аҳли-оиласидан четга – кун чиқар томонга бориб, улардан беркиниб олган пайтида, Биз унга ўз руҳимиз – (яъни Жаброил)ни юбордик. Бас у (Марямга) бус-бутун (рўй-рост) одам бўлиб кўринди.\n(Марям унга): «Мен Раҳмонга (яъни Аллоҳга) сиғиниб, сендан паноҳ беришни илтижо қилурман. Агар (Аллоҳдан) қўрқувчи бўлсанг (менга зиён етказмагин)», деди.\n(Жаброил) айтди: «(Қўрқмагин), мен фақат сенга бир покиза ўғил ҳадя қилиш учун (келган) Парвардигорингнинг элчисидирман, холос».\n(Марям) деди: «Менга одамзод тегмаган бўлса, бузуқ аёл бўлмасам менда қаёқдан фарзанд бўлсин?!»\n(Жаброил) айтди: «Шундай. Парвардигоринг айтурки, бу (иш) Менга осондир. Биз у (болани) одамлар учун оят-мўъжиза ва Ўз томонимиздан бўлган раҳмат-марҳамат қилурмиз. Бу битган ишдир» (Марям: 16-21).\nКунлардан бирида Марям ўзининг хос хонасида бокира қизларга хос ишлари билан банд экан, тўсатдан қўрқувдан овози бўғилди, даҳшатдан кўзлари қинидан чиқаёзди.. Чунки, покиза ва бокира қизнинг юрагини ёриб юборгудек ва ақлини карахт қилгудек бир синоат юз берганди!! Унинг хилват хонасида рўйи-рост бир эркак кўринишида малак пайдо бўлганди! Марям жон ҳолатда еру осмонлар Парвардигоридан ёрдам сўраб, илтижо қила бошлади. «(Марям унга): «Мен Раҳмонга (яъни Аллоҳга) сиғиниб, сендан паноҳ беришни илтижо қилурман. Агар (Аллоҳдан) қўрқувчи бўлсанг (менга зиён етказмагин)», деди».\nАқлу заковатнинг ўткирлигига қаранг! У Жабборга (қудратли Зотга) сиғиниб, сендан паноҳ тилайман, демади, Ғаффорга (кечиримли Зотга) сиғиниб, сендан паноҳ тилайман, демади. Балки, Раҳмон (раҳмли Зот) зикри билан унинг қалбида раҳм-шафқат уйғотишни умид қилди ва Раҳмонга сиғиниб, сендан паноҳ беришини илтижо қиламан, деди. Яъни, менинг заифалигимга, аёллигимга, хилватда ёрдамчисиз эканимга раҳминг келсин, демоқчи бўлди.\nБироқ, Аллоҳ таоло унга бундан-да каттароқ муфожаани (кутилмаган ишни) тайёрлаб турган эди. Аллоҳнинг изни билан ҳалиги инсон қиёфасидаги малак унга шундай хитоб қилди: «Сен қўрқма ва дилгир бўлма, мен фақат сенга бир покиза ўғил ҳадя қилиш учун келган Парвардигорингнинг элчисидирман, холос».\nМарям деди: «Менга одамзод тегмаган бўлса, бузуқ аёл бўлмасам менда қаёқдан фарзанд бўлсин?!». Ҳа, фаҳшдан мутлақо узоқ бўлган бу покиза қиз фарзанд вужудга келиши учун турмуш қурган бўлиш лозимлигидан бошқа нарсани билмас ва ўзини ҳали турмушга чиқмагани учун фарзандли бўлиши мумкинлигини тасаввур ҳам қила олмасди!\nШунда қатъий жавоб янграйди, малак ва буюк элчи хитоб қилади:\n«Шундай. Парвардигоринг айтурки, бу (иш) Менга осондир. Биз у (болани) одамлар учун оят-мўъжиза ва Ўз томонимиздан бўлган раҳмат-марҳамат қилурмиз. Бу битган ишдир».\nАллоҳ таоло бошқа бир оятда айтганидек: «Яна ўз номусини сақлаган аёлни (яъни Марямни эсланг). Бас, Биз Ўз тарафимиздан бўлган руҳни унга пуфладик (ва у Ийсога ҳомиладор бўлди) ва уни ҳамда ўғлини барча оламлар учун оят-ибрат қилдик» (Анбиё: 91).\nШу ерда халқлар ичида умуман кўрилмаган ғайриоддий бир иш содир бўлди: «Биз Ўз тарафимиздан бўлган руҳни унга пуфладик». Ва у Ийсога ҳомиладор бўлди. Яъни, фаришта Жаброил Аллоҳнинг амри билан унинг кўйлаги устидан пуфлади. Бу эса Аллоҳнинг қудрати беқиёс ва чек-чегарасиз эканини халқларга кўрсатиб қўйиш учун эди. Ўз қосир ақли билан Аллоҳнинг қудрати чек-чегарасига етаман деб уринган кишининг мисоли тоғни бир жойдан бошқа жойга кўчиришга уринган чумолидан фарқсиздир! Ахир, Аллоҳ шундай Зотки: «Бирон нарсани (яратишни) ирода қилган вақтида Унинг иши фақатгина «Бўл», демоқлигидир. Бас у (нарса) бўлур — вужудга келур» (Ёсин: 82).\nАллоҳ шундай Зотки, еру осмонлардаги бирон нарса Уни ҳаргиз ожиз қолдира олмас!\nХўш, ким у осмонларни устунсиз яратиб қўйган Зот?!\nКим у ерни яратган ва унда дарёлару денгизларни ёриб қўйган, уни дарахтлару ўт-ўланлар билан зийнатлаб қўйган Зот?!\nКим у буғдой бошоғини яратган ва ундаги донни шундай мустаҳкам-метин парда билан ўраб қўйган, ҳар бир буғдой донаси учига тикан ўрнатиб қўйган Зот?! Хўш, нега У шундай қилиб қўйди?!\nЧунки, Аллоҳ таоло бу донни сен учун озуқа бўлишини истади ва қурт-қумурсқалардан ҳимоя қилиб қўйди эй одамзот!!\nКим у инсоннинг ўзини ҳам шундай мукаммал ва гўзал қилиб яратиб қўйган Зот?!\nАллоҳдир У, Аллоҳдир У, Аллоҳдир!!!\n«У — Аллоҳ шундай зотдирки, ҳеч қандай барҳақ илоҳ йўқ, фақат Унинг Ўзи ҳақдир. (У) ғайб ва шаҳодатни (яъни яширин ва ошкора нарсаларни) билувчидир. У меҳрибон ва раҳмлидир. У — Аллоҳ, шундай зотдирки, ҳеч қандай илоҳ йўқ, фақат Унинг Ўзи бордир. У (ёлғиз) подшоҳдир, (барча айб-нуқсондан) покдир-саломатдир, (Ўзи хоҳлаган бандаларини дунё бало-офатлари ва охират азобидан) омон қилувчидир, (бандаларнинг амалларини) кўриб-кузатиб турувчидир, қудрат соҳибидир, бўйсиндирувчидир, (танҳо) кибр эгасидир. Аллоҳ уларнинг (мушрикларнинг) ширкларидан покдир» (Ҳашр: 22-23).\n«Уфқларда Аллоҳга йўлловчи аломатлар бисёрдир,\nЭҳтимолки, сиз улардан жуда камин биларсиз.\nУнинг вужудингизда жойлашган аломатлари ҳам\nЖуда ҳайратомуздир агар очиқ кўз билан боқсангиз.\nБорлиқ сир-асрорлар билан тўладир,\nУларга ечим қидирсангиз, ожиз қоласиз.\nУ Аллоҳдир.. У Аллоҳдир!!\nЖаброил айтди: «Шундай. Парвардигоринг айтурки, бу (иш) Менга осондир. Биз у (болани) одамлар учун оят-мўъжиза ва Ўз томонимиздан бўлган раҳмат-марҳамат қилурмиз. Бу битган ишдир».\nҲа, бу иш Парвардигорга жуда осон.. ахир У эмасми бутун халқларни яратган Зот?! У эмасми Одам алайҳис-саломни отасиз ва онасиз яратган Зот?! Бас, шундай экан, Ийсони отасиз, онадан яратиш Унга ҳеч қийин эмас!! Бу иш одамлар учун Холиқнинг қудрати ҳадсиз-ҳудудсиз эканига бир далил бўлсин!\nАллоҳ таоло айтади: «Яна (иймон келтирган зотлар ҳақида) ўз номусини сақлаган аёлни — Марям бинти Имронни (мисол келтирди). Бас, Биз Ўз тарафимиздан бўлган руҳни унга пуфладик (ва у Ийсога ҳомиладор бўлди). У Парвардигорининг сўзларини ва китобларини тасдиқ этди ҳамда (Аллоҳнинг амрига) итоат этувчилардан бўлди» (Таҳрим: 12).\nҲомила зоҳир бўлди.. Муфассирлар сўзлари ичида рожиҳроқ (кучлироқ) қавлга кўра, Марямдаги ҳомиладорлик одатий, тўққиз ой давом этди. Шубҳасиз, Аллоҳ жалла ва ало ғайриоддий бошланган бу ҳомиладорликни ғайриоддий ҳолда ниҳоясига етказишга, уни бир лаҳзанинг ўзида ёруғ дунёга келтиришга ҳам қодир Зот эди.. Лекин, Аллоҳ субҳанаҳу ва таоло Марямнинг сабру бардошини синамоқни, бокира ва пок Марямдан ўзга ҳеч бир аёл кўтаришга тоқати етмайдиган бундай улкан имтиҳон ва синовни кўтаришга бўлган куч-тоқатини имтиҳон қилишни истади.\nМарямда ҳомиладорлик белгилари кўриниб қолди.\nЮсуф ан-Нажжор – Байтул Мақдис хизматини қилиб юрувчи обид инсон – Марямнинг қорнида ҳомиладорлик белгилари бўртиб турганини кўргач, унга мурожаат қилиб, деди:\n– Эй Марям, уруғсиз ҳам экин бўлиши мумкинми?! Ёмғирсиз ўсимлик униб чиқадими?! Отасиз фарзанд вужудга келадими?!\n– Эй Юсуф, Аллоҳ Одамни яратганида уни отасиз ва онасиз вужудга келтирганини, биринчи бор ўсимликни яратганида уни уруғсиз вужудга келтирганини, набототни илк яратганида сувсиз ва ёмғирсиз яратганини унутдингми?!\n– Ҳа, шундай. Албатта, Аллоҳ ҳамма нарсага қодир эканини биламан – деди\n«Бас, (Марям) унга ҳомиладор бўлиб, у билан бирга йироқ бир жойга кетди. Бас, тўлғоқ азоби уни бир хурмо дарахтининг шохига олиб борди (ва у шохга осилган ҳолда кўзи ёригач), деди: «Қани, мана шу (кундан) илгари ўлиб кетсам-у, бутунлай унутилиб кетсам эди».\nШунда (хурмо дарахтининг) ортидан (Жаброил) нидо қилди: «Ғамгин бўлма, Парвардигоринг (оёқ) остингдан бир ариқ оқизиб қўйди.\n(Мана шу қуриб қолган) хурмо шохини силкитгин, у сенга янги хурмо меваларини ташлар.\nЭнди сен еб-ичгин, шод-хуррам бўлгин. Бас, агар одамзоддан биронтасини кўриб қолсанг (ва у сендан бу боланинг отаси ҳақида сўраса) у ҳолда: «Мен Раҳмон йўлида рўза тутмоқни назр (аҳд) қилганман, бас, бугун бирон инсонга сўзламайман», дегин.\nСўнг (Марям боласини) кўтарган ҳолда қавмига келганида улар: «Эй Марям, сен ҳеч ким қилмаган ишни қилдинг-ку!\nЭй Ҳоруннинг синглиси, сенинг отанг ёмон одам эмас, онанг ҳам фоҳиша эмас эди-ку!» дедилар.\nШунда (Марям оғиз очмасдан боласига) ишора қилди (яъни унинг ўзидан сўранглар, деди). Улар айтдилар: «Бешикдаги гўдак билан қандай сўзлашурмиз?!»\n(Шу пайт чақалоқ, яъни Ийсо тилга кириб) деди: «Мен Аллоҳнинг бандасидирман. У зот менга Китоб — Инжил ато этди ва мени пайғамбар қилди.\nЯна мени қаерда бўлсам, хайру-баракотли қилди ва модомики ҳаёт эканман, намозни (адо этишни) ва закотни (ато этишни) амр қилди.\nШунингдек, (Аллоҳ) мени онамга меҳрибон қилди ва мени ситамкор бадбахт қилмади.\nМенга туғилган кунимда ҳам, вафот бўладиган кунимда ҳам, қайта тириладиган кунимда ҳам тинчлик-омонлик бўлур». (Марям: 22-33).\nҲа, бешикда ётган чақалоқ Ийсо ана шундай деди! Ла ҳавла ва ла қуввата илла биллаҳ! Мен Аллоҳнинг бандасиман, У менга Инжилни ато этди, мени пайғамбар қилди, модомики ҳаёт эканман, намозни адо этишга ва закотни ўташга буюрди, мени онамга меҳрибон қилди ва ерда зўравонлардан ва бадбахтлардан қилмади.\nҚуръон бизга Ийсонинг қиссасини шундай давом эттиради:\nУлар (яъни яҳудий ва насронийлар) шак-шубҳа қилаётган Ийсо ибни Марям (яъни унинг ҳақидаги Аллоҳнинг) Ҳақ сўзи мана шудир.\nАллоҳ учун ҳеч қандай бола тутиш жоиз эмас — У зот (бундай нуқсондан) покдир. У бирон ишни қилмоқни истаса фақат унга «Бўл», дер. Бас (ўша иш) бўлур.\n(Ийсо айтди): «Албатта Аллоҳ Парвардигорим ва Парвардигорингиздир. Бас, Унга ибодат қилингиз! Мана шу ҳақ йўлдир». (Марям: 34-36).\nАллоҳ насронийлар айтадиган сўздан покдир. Комиллик Унинг сифатларидан биридир! Аллоҳ таоло учун бола тутиш муносибми?!\nУ нега фарзанд тутиши керак, ҳолбуки халқларидан беҳожат бўлса, халқлар эса Ундан асло беҳожат бўлолмасалар?!!\nАллоҳ таоло фарзанддан ҳам, шерикдан ҳам, жуфтдан ҳам беҳожат Зот!!\nАллоҳ йўлидаги дўстларим! Суҳбатимизнинг ушбу қисмини мана бу гўзал ва муборак сўзлашув билан якунламоқчиман. Унда Парвардигоримиз Ўз пайғамбари Ийсо алайҳиссаломни мана бундай поклайди:\n«Эсланг (эй Муҳаммад соллаллоҳу алайҳи ва саллам), Аллоҳ: «Эй Ийсо ибн Марям, одамларга: «Аллоҳни қўйиб, мени ва онамни худо қилиб олинглар», деб сен айтдингми?» — деганида, (Ийсо) айтди: «Эй пок парвардигор, ҳаққим бўлмаган нарсани айтиш мен учун дуруст эмас-ку. Агар айтган бўлганимда Сен албатта билар эдинг. Зотан Сен дилимдаги бор нарсани билурсан. Аммо мен Сенинг дилингдаги ҳеч нарсани билмасман. Фақат Сен Ўзинг ғайб илмларининг билимдонисан. Мен уларга фақат Ўзинг амр қилган гапнигина айтдим: «Парвардигорим ва Парвардигорингиз бўлмиш Аллоҳга ибодат қилингиз!» Ва ораларида бўлган муддатимда уларнинг устида гувоҳ бўлиб турдим. Мени Ўз ҳузурингга чорлаганингдан кейин эса Сен Ўзинг уларнинг устида кузатувчи бўлдинг. Сен Ўзинг ҳамма нарсага гувоҳдирсан. Агар уларни азобласанг, улар Сенинг бандаларинг. Агар уларни мағфират қилсанг, албатта Сен Ўзинг қудрат, ҳикмат эгасидирсан» (Моида: 116-118).\nИккинчи: Балки, Аллоҳ уни ўз ҳузурига кўтарди\nЯҳудийлар – уларга Аллоҳнинг тинимсиз лаънатлари бўлсин – Ийсо ибн Марямни ўлдиришганини ва чормихга тортишганини даъво қилишди. Насронийлар эса жаҳолат ва билимсизлик билан, Ийсо чормихга тортилиб, қатл қилинган, кейин уч кундан сўнг қабридан чиқиб келиб, самога кўтарилиб кетган, у Тангрининг – отасининг ёнида ўтиради, у тириклар ва ўликлар ўртасида ҳукм қилиш учун халос кунини кутади, деб даъво қилишди. «Уларнинг оғизларидан чиққан сўз оғир сўздир. Улар фақат ёлғон сўзлайдилар» (Каҳф: 5).\nАллоҳ таоло ҳақни баён қилиб берди ва яҳуд ҳамда насронийларнинг ёлғонларини фош этди. Аллоҳ таоло айтади:\n«Яна кофирликлари ва Марям хусусида улуғ бўҳтон қилганликлари сабабли ҳамда Аллоҳнинг пайғамбари бўлган ал-Масиҳ Ийсо ибн Марямни «бизлар ўлдирганмиз», деган сўзлари сабабли (Биз уларни лаънатладик). Ҳолбуки, улар уни ўлдирганлари ҳам, осганлари ҳам йўқ. Фақат улар учун (бошқа биров Ийсога) ўхшатиб қўйилди, холос Албатта, Ийсо ҳақида талашиб-тортишган кимсалар унинг (ўлдирилган-ўлдирилмагани) ҳақида шубҳада қолганлар. У ҳақда фақат гумонларга бериладилар, холос. Уни ўлдирмаганлари аниқдир. Балки уни Аллоҳ ўз ҳузурига кўтаргандир. Аллоҳ қудрат ва ҳикмат эгаси бўлган зотдир. Ҳар бир аҳли Китоб ўлими олдидан унга (яъни Ийсога) албатта иймон келтирур. Қиёмат Кунида эса у буларнинг зарарига гувоҳ бўлур» (Нисо: 157-159).\nМуфассирлар айтишларича, яҳудийлар Ийсони қатл қилиш учун келаётганларида Аллоҳ Яҳузо ал-Исхарютий (Judas Iscariot) деган шахсни Ийсо қиёфасига киритиб қўйди. Бу кимса яҳудийларга Ийсонинг турган жойини кўрсатиб бериш учун келаётган эди. Аллоҳ унинг ўзини балога гирифтор этиб, уни Ийсо қиёфасига киритиб қўйди. Шундан сўнг яҳудийлар уни тутиб, қатл қилдилар ва чормихга тортдилар.\nБошқа бир қавл ҳам борки, уни саҳиҳ санад билан Ибн Аби Ҳотим ва Насоий Ибн Аббос розияллоҳу анҳумодан ривоят қилганлар, Ибн Касир «Нисо» сураси тафсирида уни саҳиҳ санаган.\nАллоҳ таоло Ийсони самога кўтаришни истаганида у ҳаворийларидан ўн икки нафари йиғилиб ўтирган хонага кирди ва уларга: «Ораларингиздан бир киши менга иймон келтирганидан кейин тезда яна кофир бўлади», деди.\nСўнг уларга: «Қай бирингиз менинг қиёфам унга ташланишини ва менинг ўрнимга қатл этилиб, жаннатда мен билан бир даражада бўлишни қабул қилади?», деди.\nШу ерда ўтирганлар ичида энг ёши кичиги бўлган бир ёш йигит ўрнидан туриб: «Мен», деди.\n«Ўтир!», деди унга Ийсо. У жойига ўтирди.\nКейин Ийсо яна ҳалиги сўзларини такрорлади. Яна ўша йигит ўрнидан турди. «Ўтир!», деди унга Ийсо яна. У яна жойига ўтирди.\nКейин учинчи марта ҳалиги сўзларини такрорлади. Яна ўша йигит ўрнидан турди. Шундан сўнг Ийсо: «Ҳа, у сен экансан», деди. шундай қилиб, Аллоҳ таоло ўша йигитга Ийсонинг қиёфасини туширди, Ийсони эса самога кўтарди.\nИйсони ўлдириш қасдида келган яҳудийлар у йигитни тутиб, қатл қилдилар ва уни чормихга тортдилар. Ийсога иймон келтирганлар ичидан баъзиси Ийсо бироз олдин хабар берганидек, унга кофир бўлди.\nЭнди Аллоҳ таоло Ийсони бир неча ҳикматлар туфайли ерга туширади.\nЖумладан, уни ўлдирганларини даъво қилган яҳудийларни ёлғончи қилиш учун;\nШунингдек, ушбу ҳақиқатдан кўз юмган жоҳил насронийларни ёлғончи қилиш учун;\nБарча инсонларга Муҳаммад соллаллоҳу алайҳи ва саллам ва у зотга эргашган муваҳҳидлар одамлар ичида Ийсога энг яқинроқ кишилар эканини, чунки Ийсо тушиб келгач, Аллоҳнинг Китоби ва Муҳаммад соллаллоҳу алайҳи ва саллам шариатлари бўйича ҳукм қилишларини билдириш учун туширади.\nҚолаверса, Аллоҳ таоло Ийсони шу ер юзида вафот эттириш учун ҳам туширади. Акс ҳолда, Аллоҳ таолонинг мана бу сўзларига нима дейсиз:\n«(Эй Муҳаммад соллаллоҳу алайҳи ва саллам), Аллоҳ айтган бу сўзларни эсланг: «Ё Ийсо, албатта Мен сени вафот қилдирувчи ва Ўз ҳузуримга кўтарувчиман. Ва кофирлар ёмонлигидан халос қилувчиман ҳамда то Қиёмат Кунигача сенга эргашган зотларни кофирлардан юқори қўюрман. Сўнгра Менга қайтажаксиз. Бас, ўзим сизлар талашиб-тортишган нарсалар ҳақида ораларингизда ҳакамлик қилурман» (Оли Имрон: 55).\nЖумҳур муфассирлар сўзларига кўра, оятда айтилган вафот қилдириш кичик ўлим маъносидадир. Аллоҳ таоло бошқа бир оятда айтганидек: «У кечаси «жонингизни оладиган» (яъни уйқу берадиган), кундузи қилган ишингизни биладиган зотдир» (Анъом: 60).\nЯна бир оятида айтганидек: «Жонларни ўлим вақтларида, (ҳали-ҳануз) ўлмаганларини эса ухлаётган пайтларида Аллоҳ олур. Бас Ўзи ўлимга ҳукм қилган жонларни (баданларга қайтармасдан) ушлаб қолур, бошқаларини эса белгиланган бир муддатгача (яъни ажаллари етгунича) қўйиб юборур. Албатта бунда тафаккур қиладиган қавм учун оят-ибратлар бордир» (Зумар: 42).\nРасулуллоҳ соллаллоҳу алайҳи ва саллам ҳам уйқудан турганларида: «Бизни ўлдирганидан сўнг яна қайта тирилтирган ва қайтиш ҳам Унинг ҳузурига бўладиган Аллоҳга ҳамд бўлсин», дердилар (Бухорий: 6312, Термизий: №3413, Абу Довуд: №5049).\nДемак, юқоридаги оятда айтилган «Мен сени вафот қилдирувчиман» деган оятдан мурод – кўзингга уйқу солувчиман, демакдир. Мана шу билиттифоқ кичик ўлимдир. Шундан сўнг Аллоҳ уни осмонга кўтарди, кейин уни Ўзи истаган пайтда туширади.\nУчинчи: Ийсонинг самодан ерга тушишлари\nАллоҳ таоло Ийсо алайҳиссаломни Ўз ҳузурига кўтарганини ва уни Ўзи истаган кунда қиёмат қойим бўлишининг катта аломатларидан бири сифатида яна қайта ерга туширишини баён қилди. Қуръонда шундай дейилади:\n«(Эй Муҳаммад соллаллоҳу алайҳи ва саллам), қачонки (Ийсо) ибн Марям мисол келтирилса, баногоҳ қавмингиз (бу мисолдан шодланиб) қичқира бошлайдилар. Улар: «Бизларнинг илоҳларимиз яхшироқми ёки уми (яъни Ийсоми?!) дедилар. Улар (бу мисолни) сизга фақат талашиб-тортишиш учунгина келтирдилар. Ахир улар хусуматчи-урушқоқ қавмдирлар!\nИ з о ҳ. Бу оятлар мушриклар Ийсо ибн Марямни мисол қилиб, Муҳаммад соллаллоҳу алайҳи ва салламни мулзам этмоқчи бўлишгани хусусидадир. Пайғамбар соллаллоҳу алайҳи ва саллам Қурайшликларга «(Эй мушриклар), сизлар ҳам, Аллоҳни қўйиб сиғинаётган бутларингиз ҳам жаҳаннам ўтинларидир», оятини (Анбиё сураси, 98-оят) тиловат қилганларида, мушриклар ғазабга минишиб: «Эй Муҳаммад, бу фақат бизларга тегишлими ёки барча миллатларгами?» деб сўрашади. Ҳазрат уларга «Бу оят барча замонлардаги мушриклар ва улар сиғинадиган нарсаларга тегишлидир», деб жавоб бергач, улардан бири туриб: «Ахир сен Ийсони Аллоҳнинг пайғамбари деб эдинг-ку! Ҳолбуки насронийлар уни худо деб сиғинадилар. Бас, агар Ийсо насронийлар уни худо қилиб олганлари сабабли дўзахга тушадиган бўлса, бизлар ҳам ўз худоларимиз билан дўзахга тушишга розимиз. Энди бизларга айтгин-чи, бизларнинг худоларимиз яхшироқми ёки Ийсоми?!» деди. Шунда юқоридаги оятлар нозил бўлиб, Ийсо пайғамбардан кейин насронийлар у зотни худо қилиб олишганлари учун у киши айбдор эмасликлари, бу мушриклар эса фақат талашиб-тортишиш учунгина бундай беҳуда мисолларни келтиришлари баён этилади. Қуйидаги оятларда Ийсо ибн Марям ким бўлганликлари хусусида яна бир бор уқтирилади.\nУ фақатгина Биз (пайғамбарлик) инъом этган бир бандадир. Биз уни (отасиз дунёга келтириш билан) Бани Исроил учун (Бизнинг қудратимизни намойиш қиладиган) бир мисол-ибрат қилдик. Агар хоҳлаганимизда, албатта сизларнинг ўрнингизга Ерда халифа бўладиган фаришталарни (пайдо) қилган бўлар эдик.\nАлбатта у (яъни Ийсо Қиёмат) Соати ҳақидаги билим-аломатдир. Бас, сизлар у (Соат) ҳақида ҳаргиз шак-шубҳа қилмангиз! (Эй Муҳаммад, Макка аҳлига айтинг): «Менга эргашинглар. Мана шу Тўғри йўлдир» (Зухруф: 57-61).\nИбн Жарир саҳиҳ санад билан ривоят қилишича, Ибн Аббос розияллоҳу анҳумо: «Албатта у қиёмат ҳақидаги аломатдир» ояти ҳақида, яни, Ийсонинг тушиши, деганлар. Ийсо тушса, бу қиёматнинг яқинлашганига далолат қилувчи катта аломат бўлади.\nАллоҳ таоло юқорироқда зикр қилинган оятда айтганки: «Ҳар бир аҳли Китоб ўлими олдидан унга (яъни Ийсога) албатта иймон келтирур». Яъни, Ийсо алайҳиссалом ўлимларидан олдин, демакдир.\nСаҳиҳ ва мутавотир Суннат (ҳадислар) ҳам Ийсо алайҳиссаломнинг осмондан ерга тушишларини баён қилган.\n«Саҳиҳайн»да Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтганлар:\n«Жоним қўлида бўлган Зотга қасамки, ичингизга Ибн Марям одил ҳакам бўлиб тушиши яқиндир. Шунда у хочни синдиради, чўчқани ўлдиради, жизяни бекор қилади, молу дунёни тошириб юборганидан уни биров олмай қўяди» (Бухорий: №2222, Муслим: №155).\nАбу Довуд «Сунан»ида саҳиҳ санад билан Абу Ҳурайра розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам айтганлар:\n«Мен билан Ийсо ибн Марямнинг орамизда набий йўқ. У албатта нозил бўлгай. Қачон уни кўрсангиз, таниб олингиз. У ўрта бўйли ва ўртача жуссали, оқ-қизилга моил рангли кишидир. Боши ҳўл бўлмаса ҳам, ундан сув томчилаб турганга ўхшаб кўринади». (Абу Довуд: №4324, Албоний «Ас-саҳийҳа»да (№2182) саҳиҳ санаган).\n«Саҳиҳ Муслим»да Наввос ибн Самъондан ривоят қилинган ҳадисда Расулуллоҳ соллаллоҳу алайҳи ва саллам айтганлар: «Ийсо Димашқнинг шарқий тарафидаги оқ минора олдида (оч сариқ рангга бўялган) икки кийим ичида, икки қўлини икки фариштанинг қанотига қўйган ҳолда нозил бўлади. Қачон бошини эгса, қатралар тушади. Қачон уни кўтарса, ундан луълуъ каби доналар тўкилади. Аллоҳнинг пайғамбари Ийсо Димашқдан Байтул Мақдисга қараб йўл олади. (У етиб келганида) намозга иқомат айтилган пайт бўлади. Зийрак ва закий имом Аллоҳнинг пайғамбари Ийсони кўриб, танийди ва Аллоҳнинг пайғамбари Ийсо намоз ўқиб берсинлар, деб орқага чекинади. Шунда Ийсо алайҳиссалом келиб, қўлини мусулмонлар имоми елкасига қўяди ва: «Сиз учун намозга иқомат айтилди. Сизлар баъзингиз баъзингизга амирсиз. Бу Аллоҳнинг ушбу умматга кўрсатган ҳурматидир», дейди. Сўнг Аллоҳнинг пайғамбари Ийсо мусулмонлар имоми ортида намоз ўқийди. Намоздан сўнг Ийсо пайғамбар Байтул Мақдис эшигига қараб кетади ва уларга уни очишни буюради. Эшикни очишгач, эшик ортида Дажжолни қуролланган етмиш минг яҳудий билан турганини кўрадилар. Дажжол Аллоҳнинг пайғамбари Ийсони кўриши билан сувга тушган туздек эрийди ва қоча бошлайди. Аллоҳнинг пайғамбари Ийсо унинг ортидан қувиб бориб, Фаластиндаги Луд дарвозаси олдида тутиб олади ва уни ўлдиради ва халқларни Дажжолнинг ёмонлигидан қутқаради».\nИмом Аҳмаднинг «Муснад»ида ва «Саҳиҳ Ибн Ҳиббонда» келган ва Ҳофиз Ибн Ҳажар санадини саҳиҳ санаган, Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам жуда қизиқ бир гап айтганлар: «Ийсонинг даврида Исломдан бошқа барча миллатлар ҳалок бўлади, Аллоҳ таоло ал-Масиҳ ад-Дажжолни ҳалок қилади, ерга омонлик нозил бўлади, ҳатто шерлар туялар билан, йўлбарслар сигирлар билан, бўрилар қўйлар билан яйловда бирга бўлади» (Муснад: №8902).\nМусулмон биродарим! Ҳадиснинг бошидаги сўзларга эътибор беринг! Расулуллоҳ соллаллоҳу алайҳи ва саллам Исломдан бошқа барча миллатлар ҳалок бўлишини хабар бермоқдалар.\nСубҳаналлоҳ!! Аллоҳу акбар!!\nШодлан эй муваҳҳид! Хурсанд бўл эй «ла илаҳа иллаллоҳ» ошиғи!\nҲа, Аллоҳга қасамки, Исломдан ўзга барча динлар ҳалок бўлгай! «Аллоҳ наздида мақбул дин Исломдир» (Оли Имрон: 19).\nЭнди ҳадис давомига диққат қилинг! Шерлар туялар билан, йўлбарслар сигирлар билан, бўрилар қўйлар билан ёнма-ён юрса!!\nАбу Умома ривоятида – санади саҳиҳ – Расулуллоҳ соллаллоҳу алайҳи ва саллам айтадилар: «Бўри қўйлар билан худди (поданинг) итидек бўлади. Гўдак бола шер ёнидан ўтса, у унга зарар етказмайди. Қизалоқ илон ёнидан ўтади, у унга зиён етказмайди. Зулм кўтарилиб, тинчлик-омонлик ва фаровонлик қарор топади. Барака зиёда бўлиб, ерга эминлик нозил бўлади».\nНаввос ибн Самъон ривоятида Расулуллоҳ соллаллоҳу алайҳи ва саллам айтадилар: «Кейин ерга: «Ҳосилингни ундир, баракангни қайтар» дейилади. Ўша кунда одамлар бир анорнинг ўзини еб, пўстлоғини соябон қиладилар. Подаларга барака киритилади. Ҳаттоки бир туянинг сути бир катта жамоа одамларга кифоя қилади. Бир сигирнинг сути бир қабила одамларга етади. Бир қўйнинг сути бир уруғ одамларга етади…» (Муслим: №2937).\nШундай қилиб, ер аҳли тарихда мисли кўрилмаган фаровон ҳаёт кечира бошлайди. Ҳатто, Дайламий ва Зиё ал-Мақдисий ривоят қилган ва Албоний саҳиҳ санаган, Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтганларидек: «Масиҳ (тушгани)дан кейинги ҳаёт нақадар яхши, Масиҳ (тушгани)дан кейинги ҳаёт нақадар яхши! Осмонга ёмғир ёғдиришга изн берилади. Ерга набототларни ундиришга изн берилади. Ҳатто, силлиқ тошга уруғ қадасанг ҳам, албатта униб чиқади. Одамлар ўртасида адоват, ҳасад ва нафрат бўлмайди. Бир киши шернинг олдидан ўтади, у унга зиён етказмайди. Илонни босиб олади, у унга зиён етказмайди. Одамлар ўртасида адоват, ҳасад ва нафрат бўлмайди» (Албоний «Ас-саҳийҳа»да (№1926) саҳиҳ санаган).


Сиз шу ердасиз: Бош саҳифа 2009 йил 1-сон Ашуро куни\nМуҳаррам ойи омма тилида ашуро ойи ҳам дейилади (“ашуро” сўзи луғатда “ўнинчи” деган маънони англатади). Бунга сабаб, бу ойнинг ўнинчи кунида жоҳилият даврида яҳудий ва насроний бўлган араблар ўртасида рўза тутиш одат бўлган эди. Кейинчалик Расулуллоҳ (с.а.в.) ушбу кунда рўза тутиб, саҳобаларига ҳам рўзадор бўлишни буюрган эдилар. Исломнинг илк давридан мусулмонларга фарз бўлган ашуро рўзаси рамазон рўзасининг фарз бўлиши билан мансуҳ бўлди ва суннат бўлиб қолди.\nУшбу кунда тутилган рўзанинг фазилатлари бисёрлиги хусусида Расулуллоҳ (с.а.в.): “Кимки муҳаррам ойининг ўнинчи кунида нафл рўза тутса, Аллоҳ таоло унга ўн мингта фариштанинг савобини беради. Кимки муҳаррам ойининг ўнинчи кунида нафл рўза тутса, унга ўн мингта ҳожининг ва умра қилган кишининг ҳамда ўнг мингта шаҳиднинг савоби берилади. Кимки Ашуро кунида битта етимнинг бошини силаса, Аллоҳ таоло ҳар бир соч толаси баробарида унинг даражасини кўтаради. Кимки ашуро кечаси битта мўминга ифтор қилиб берса, гўёки Муҳаммад алайҳиссаломнинг барча умматларига ифторлик қилиб берган ва уларнинг қоринларини тўйғазганлик савобига эришади”, дея марҳамат қилганлар (Ибн Аббос ривояти).\nБу хусусда Ибн Масъуд (р.а.)дан ривоят қилинган яна бир ҳадиси шарифда шундай дейилади: “Кимки ашуро кунида ўз аҳли оиласига кўпроқ нафақа қилса (яъни, рўзғорини бут қилиб берса), Аллоҳ таоло йил давомида унинг ризқига кенгчилик беради”.\nСуфён ас-Саврий ҳазратлари айтадилар: “Биз ушбу ҳадисни амалда қўллаб кўрдик ва унинг айтилганидек эканлигига гувоҳ бўлдик”.\n2017 йил 30 сентябрда эълон қилинган 2329 марта кўрилган


ЎзА - ADWEEK ҳафталиги: янги ғоя ва изланишларга чорлов\nADWEEK ҳафталиги: янги ғоя ва изланишларга чорлов\n22.02.2018 17:37 Чоп этиш версияси\nМамлакатимизда 50 дан ортиқ компания ва корхона реклама ва маркетинг соҳасида фаолият юритади. Улар ишлаб чиқарадиган маҳсулотлар ва кўрсатадиган хизматлар турли ташкилот ва идоралар эътиборини тортмоқда. Бундай талаб ва эҳтиёж компания ва корхоналар ўртасида ўзаро ҳамкорлик ҳамда рақобат кучайишига кенг йўл очиши табиий ҳолдир. Тегишли талабларга мувофиқ, пухта ишлаб чиқилган маркетинг стратегияси бу жараёнда мустаҳкам пойдевор вазифасини ўтайди.\nКомпанияларнинг реклама ва маркетинг соҳаси равнақи учун ишлаб чиқилган стратегияси замирида маҳсулот ва хизмат турлари намойиши энг муҳим жиҳатдир. "Миллий маркетинг маркази" корхоналар уюшмаси, Хусусийлаштирилган корхоналарга кўмаклашиш ва рақобатни ривожлантириш давлат қўмитаси, Ўзбекистон Республикаси интеллектуал мулк агентлиги ва Давлат солиқ қўмитаси ҳамкорлигида анъанавий ташкил этилаётган ADWEEK маркетинг ва реклама ҳафталиги бу борада муҳим аҳамият касб этади.\nЖорий йил 26 февраль куни ушбу ҳафталик доирасидаги тадбирлар бошланади. Унинг давомида оммавий ахборот воситалари учун матбуот анжумани, маҳорат дарслари, “Сайёҳлик маҳсулоти маркетинги” мавзуида тадбир, маркетинг ва рекламалар кўргазмаси, маркетингга доир конференция ҳамда реклама танлови бўлиб ўтади. Тадбирлар Миллий матбуот маркази, Тошкент давлат иқтисодиёт университети, «GroundZero» бизнес маркази ва «International» меҳмонхонаcида ўтказилади.\n– Барча соҳаларда бўлгани каби реклама ва маркетинг имкониятларини кенгайтиришда ўзаро ҳамкорлик, янги ғоя ва ишланмалар бўйича танловлар, маҳсулот ва хизмат турлари намойиши катта аҳамият касб этади, – дейди "Миллий маркетинг маркази" корхоналар уюшмаси бошқаруви раиси Диёр Мирзааҳмедов. – Шу маънода, ҳафталикнинг асосий ва муҳим вазифаси реклама ва маркетинг соҳасида фаолият кўрсатаётган мутахассисларни ҳар томонлама қўллаб-қувватлаш ва уларнинг имкониятларини кенгайтиришда назарий ва амалий кўмак беришга қаратилган. Ҳафталик доирасида ўтказиладиган конференцияда 38 нафар хорижий ва маҳаллий эксперт маркетинг ва рекламанинг амалий жиҳатларига бағишланган долзарб мавзулардаги ғоялари ва тажрибаси билан ўртоқлашади.\nҲафталикнинг маркетинг ва реклама кўргазмаси намойишида 20 дан ортиқ компания ва корхона иштирок этади.\n– ADWEEK ҳафталиги компания ва корхоналар ишини ҳар жиҳатдан намунали ва талаб даражасида ташкил этишда билим ва тажриба мактаби бўлмоқда, – дейди “Зийнат дизайн” МЧЖ раҳбари Шерзод Эркабоев. – Чунки ҳафталикда соҳа мутахассислари билан суҳбатлашиш, улар ишлаб чиқараётган маҳсулотлар ёки хизмат турлари билан батафсил танишиш имкониятига эга бўламиз. Биз биноларнинг ташқи ва ички дизайни билан шуғулланамиз. Ўтган йилги иштирокимиз бир қанча музейлар билан ҳамкорлик қилиш имконини берди.\nҲафталикнинг яна бир муҳим тадбири 2 март куни ўтказиладиган реклама танлови якунидир. Унда иштирок этувчиларнинг ҳужжатлари 2017 йил 5 октябрдан 2018 йил 31 январгача қабул қилинган эди. Маълумотларга кўра, танловга мамлакатимиздаги 52 компания, корхона мутахассислари ва 8 олий таълим муассасаси талабалари ижодий ишларини топширган. Тадбирда “Реклама соҳасидаги ютуқлари учун”, “Реклама соҳасидаги хизматлари учун” ва “Рекламани ривожлантиришга қўшган ҳиссаси учун” номинациялари бўйича ғолиблар аниқланади. Бу ҳақдаги батафсил маълумотларни AfishaMedia томонидан махсус ишлаб чиқилган AfishaEvents қайд этиш майдончаси ва www.adweek.uz сайтидан олиш мумкин.\nМухтасар айтганда, ADWEEK ҳафталиги мамлакатимизда жадаллик билан ривожланиб бораётган реклама ва маркетинг соҳасининг такомиллашуви, бу йўналишда иш юритадиган компания ва корхоналар барқарорлигини таъминлаш баробарида уларнинг ходим ва мутахассисларини янги-янги ғоя ва ижодий изланишларга чорлайди.


140 мингдан кўпроқ америкалик шерни отиб ўлдирган стоматологни Зимбабвега беришни талаб қилмоқда\n19:09 / 31.07.2015\nАҚШда 140 мингдан кўпроқ киши Зимбабведа ов пайтида Сесил лақабли шерни отиб ўлдирган АҚШлик стоматолог Уолтер Палмернинг Зимбабвега топширилишини сўраб, мамлакат ҳукуматига йўлланган арзномани имзолашди, деб хабар бермоқда Reuters ахборот агентлиги.\nАҚШ қонунларига кўра, агар арзнома бир ой ичида 100 минг имзо тўпласа, ҳукумат унга жавоб бериши керак.\nАҚШлик стоматолог Уолтер Палмер Зимбабведа бўлганда ов пайтида калласи орқасидаги ёли ноодатий қора рангда бўлгани билан машҳур Сесил лақабли шерни отиб ўлдирган.\nПалмернинг таъкидлашича, у ўз гидларига ишониб, унга ов қилса бўладиган ҳайвонни топиб беришади, деб ўйлаган. Баъзи маълумотларга кўра, у шерни отиб ўлдириш имконияти учун 50 минг доллардан кўпроқ пул тўлаган.\nАҚШ ОАВлари берган маълумотларга кўра, Палмер 2008 йилда Висконсин штатида қора айиққа браконьерлик ови қилганликда айбдор деб топилган эди.


Ишлар ниятга қараб баҳоланади - Баҳоуддин Нақшбанд ёдгорлик мажмуаси маркази\nИшлар ниятга қараб баҳоланади\nМуҳтарам жамоат! Ислом динида ҳар бир иш ниятга қараб баҳоланади. Бу иш тилнинг иши бўлсин ёки бошқа бўлсин, бу ишларнинг тўғри бўлишида ниятнинг алоҳида ўрни бордир. Расулуллоҳ соллаллоҳу алайҳи васаллам шундай марҳамат қилганлар:\nعَنْ عُمَرَ بْنِ الْخَطَّابِ رَضِيَ اللَّهُ عَنْهُ قَالَ: سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ: إِنَّمَا الْأَعْمَالُ بِالنِّيَّاتِ ...\nУмар ибн Хаттоб розияллоҳу анҳудан ривоят қилинади: “Мен Расулуллоҳ соллаллоҳу алайҳи васалламнинг “Амаллар фақат ниятларга кўрадир”, деётганларини эшитганман”, деди.\nУшбу ҳадисга кўра, қиладиган барча ишларимиз Аллоҳ таолонинг ҳузурида мақбул бўлиши учун ниятимиз тўғри бўлиши лозимлиги маълум бўлади. Бунда агарчи, шу ишни амалга ошира олмасак-да, лекин яхши ният қилган бўлсак, ниятимиз учун ҳам ажр-савоб олаверамиз. Шунинг учун ҳар бир амалда ниятнинг ўрни қанчалик муҳим эканини яхши англаб етишимиз лозим бўлади.\nМасалан, илм талаб қилаётган киши Аллоҳнинг розилиги, халқнинг манфаати ниятида илм ўрганса, ҳам илмга, ҳам савобга эришади. Агар фақат мансаб ва мол-дунё учун ўрганса, мансаб мол-дунёга эришиши мумкин, лекин савобдан бебаҳра қолиб кетади.\nДемак, бизнинг қилаётган амалларимизда ихлоснинг аҳамияти жуда ҳам катта экан. У хоҳ дунёвий бўлсин, хоҳ ухровий бўлсин ишларимизни яхши ният ва ихлос билан бажармоқлигимиз лозим.\nМуҳтарам намозхонлар! Демак ҳар бир амал ихлос билан қилинса, ўша амал пухта даражада амалга ошади. Чунки Аллоҳ таолонинг розилигини кўзлаб амал қилган банда доим Аллоҳнинг назоратида экани, бир лаҳза ҳам Унинг назоратидан четта қолиб кетмаслигини ҳис қилиб амал қилади. Аллоҳ таоло ихлосга буюриб шундай дейди:\nЯъни: “Ҳолбуки, улар фақат ягона Аллоҳга, Унинг учун динни (ширкдан) холис қилган, тўғри йўлдан оғмаган ҳолларида ибодат қилишга ва намозни баркамол адо этишга ҳамда закот беришга буюрилган эдилар. Мана шу тўғри (ҳаққоний) диндир”. (Баййина сураси, 5-оят)\nБандалар қилаётган ишларида ниятларини тўғри қилиб, ихлос билан бажаришса, шайтоннинг васвасасидан ҳам омонда бўлади. Чунки шайтон зийнатлаб кўрсатадиган гуноҳ ишлардан фақат ихлосли бандаларгина омон қолишади. Қуръони каримда шундай дейилган:\nЯъни: (Иблис) айтди: «Эй, Роббим! Қасамки, мени йўлдан оздирганинг сабабли, албатта, уларга (Одам болаларига) ердаги (барча гуноҳ ишларни) чиройли кўрсатиб қўюрман ва албатта, уларнинг ҳаммаларини йўлдан оздирурман. Илло уларнинг орасидаги ихлосли бандаларинггина (бундан мустаснодир) (Ҳижр, 39-40).\nМуҳтарам азизлар! Маълумингизким, жорий 2017 йил юртимиз раҳбари томонидан “Халқ билан мулоқот ва инсон манфаатлари йили”, деб эълон қилинди. Йил бошиданоқ кўпдан-кўп хайрли ишлар амалга оширилиб келяпти.\nЎзбекистон Республикаси Президенти Шавкат Мирзиёев жойларда амалга оширилаётган бунёдкорлик ишлари, олиб борилаётган ислоҳотлар жараёни, йирик лойиҳалар билан танишиш ва халқ билан мулоқот қилиш мақсадида мамлакатимизнинг қатор вилоятларида бўлиб қайтдилар. Сафарлар давомида баъзи хонадонларда бўлиб, кекса ва ёшлар билан учрашиб, оилаларнинг кундалик ҳаёти, фарзандлар касб кори ва набиралар тарбияси тўғрисида суҳбатлашдилар. Мана шундай яхши ниятлар ва катта ташаббуслар билан амалга оширалаётган хайрли ва савобли амалларда биз мусулмонлар биринчи сафда бўлишимиз лозимдир. Зеро, Аллоҳ таоло бандаларини хайрли ишларга шошилишни буюрган. Чунончи, Қуръони каримда марҳамат қилиб шундай деган:\nЯъни: “Бас, хайрли (савобли) ишларда (бир-бирингиздан) ўзишга ошиқингиз!” (Моида сураси, 48-оят).\nяъни: “Имон келтирган ва солиҳ амалларни қилган зотлар эса, (билиб қўйсинларки) албатта, Биз яхши амалларни қилган кишининг мукофотини зое қилмасмиз”. (Каҳф сураси, 30-оят).\nДемак, қилган яхши амалларимизда ва эзгу ниятларимизда асло умидсиз бўлмаслигимиз лозим. Чунки сизнинг қилган яхши ишингизни бандалар унутиб юборса ҳам, Аллоҳ таоло асло унутмайди. Аллоҳ таоло Ўз шаънига муносиб равишда албатта, ажру мукофат беради.\nМуҳтарам жамоат! Ислом дини хайрли амалларга шу даражада тарғиб қилганки, нафақат хайрли амални қилган кишини, ҳатто хайрли амал қила олмаса-да, уни ният қилган кишиларни ҳам улкан ажр-савоблар билан тақдирлайди. Сўзимизга ушбу ҳадиси шариф далил бўлади:\nعَنْ ابْنِ عَبَّاسٍ رَضِيَ اللَّهُ عَنْهُمَا عَنْ النَّبِيِّ صَلَّى اللَّهُ عَلَيْهِ وَسَلَّمَ فِيمَا يَرْوِي عَنْ رَبِّهِ عَزَّ وَجَلَّ قَالَ: قَالَ إِنَّ اللَّهَ كَتَبَ الْحَسَنَاتِ وَالسَّيِّئَاتِ ثُمَّ بَيَّنَ ذَلِكَ فَمَنْ هَمَّ بِحَسَنَةٍ فَلَمْ يَعْمَلْهَا كَتَبَهَا اللَّهُ لَهُ عِنْدَهُ حَسَنَةً كَامِلَةً فَإِنْ هُوَ هَمَّ بِهَا فَعَمِلَهَا كَتَبَهَا اللَّهُ لَهُ عِنْدَهُ عَشْرَ حَسَنَاتٍ إِلَى سَبْعِ مِائَةِ ضِعْفٍ إِلَى أَضْعَافٍ كَثِيرَةٍ وَمَنْ هَمَّ بِسَيِّئَةٍ فَلَمْ يَعْمَلْهَا كَتَبَهَا اللَّهُ لَهُ عِنْدَهُ حَسَنَةً كَامِلَةً فَإِنْ هُوَ هَمَّ بِهَا فَعَمِلَهَا كَتَبَهَا اللَّهُ لَهُ سَيِّئَةً وَاحِدَةً.\nЯъни: Ибн Аббос розияллоҳу анҳумодан ривоят қилинади: “Пайғамбар соллаллоҳу алайҳи васаллам ўз Парвардигори азза ва жалладан ривоят қилиб айтади: “Аллоҳ таоло яхшиликлар ва ёмонликларни ёзиб қўйди ва уни баён қилди: Кимки бирор яхшиликни қасд қилса-ю, лекин уни қилмаса, Аллоҳ таоло уни Ўзининг ҳузурида ўша банда учун мукаммал яхшилик қилиб ёзиб қўяди. Агар банда уни қасд қилиб, уни амалга ҳам оширса, Аллоҳ таоло уни Ўзининг ҳузурида ўша банда учун ўнтадан етти юз яхшиликкача, ундан ҳам бир неча баробар кўп қилиб ёзиб қўяди. (Яъни, нияти ва ихлосига қараб кўпайтириб бераверади) Агар бир ёмонликни қасд қилса-ю, (сўнгра Аллоҳдан қўрқиб,) уни қилмаса, Аллоҳ таоло уни Ўзининг ҳузурида ўша банда учун битта мукаммал яхшилик қилиб ёзиб қўяди. Агар уни амалга оширса, Аллоҳ таоло уни Ўзининг ҳузурида битта ёмонлик қилиб ёзиб қўяди”. Имом Бухорий ривоят қилган.\nАбдуллоҳ ибн Муборак раҳматуллоҳи алайҳ айтган: “Айрим кичик амалларни ният катталаштиради. Шунингдек, айрим катта амалларни ният кичрайтиради”.\nМуҳтарам жамоат! Шундай экан, биз доим яхши ниятлар қилишимиз, яхши ниятда бўлишимиз лозимдир. Ана шунда Парвардигоримиз бизни ниятларимизга яраша амалларимизни ҳам тўғирлаб қўяверади. Мана жорий йил “Халқ билан мулоқот ва инсон манфаатлари йили”, деб эълон қилинди. Биз ҳам барча халқимиз сингари ушбу шиор остида бир жону бир тан бўлиб, юртимиз равнақига ўз ҳиссамизни қўшсак, “Кўпники кўл бўлар” деганидек, она Ватанимиз соат сайин тараққий топиб боради.\nАллоҳ таоло барчамизни ҳар бир амалларимизда ниятларимизни тўғри қилишга муваффақ қилсин! Бу юртнинг равнақига бизнинг ҳам ҳиссамиз қўшилишига Ўзи тавфиқ ато қилсин! Омин!


Байрутдаги портлашда Бош вазирнинг қизи ва рафиқаси ҳам жароҳатланди — Sof.uz\nБайрутдаги портлашда Бош вазирнинг қизи ва рафиқаси ҳам жароҳатланди\n5.08 09:15 340 Жаҳон\nБайрутдаги портлаш оқибатида камида 78 киши ҳалок бўлди. Ливан соғлиқни сақлаш вазири Ҳамад Ҳасанга кўра, кўплаб одамлар бедарак йўқолган. Кечалари уларни топиш электр таъминоти узилганлиги сабабли қийинлашган, дея хабар беради Reuters.\nЛиван ҳақиқий фалокатга дуч келмоқда ва ҳукуматга етказилган зарарнинг ҳажмини аниқлаш учун вақт керак, дея таъкидлади Ҳасан.\nРасмийларга кўра, портлаш пайвандлаш пайтида юз берган. Порт омборларидан бирида мусодара қилинган 2,750 тонна аммиак селитраси бўлган. Модданинг ўғирланишига йўл қўймаслик учун порт маъмурлари кичик тешикларни ҳам муҳрлашга қарор қилишди, улар орқали тажовузкорлар омборга киришлари мумкин эди. Портлаш пайвандлаш пайтида юз берди. Гувоҳлар Байрутдаги портлаш ҳақида тафсилотларни беришмоқда.\nПортлашда рафиқаси ва қизи яраланган Ливан Бош вазири Ҳасан Диаб воқеа учун айбдорларни топиш кераклигини айтди. "Олти йил давомида 2750 тоннага баҳоланган аммиак селитранинг партияси профилактика чораларини кўрмасдан омборда бўлган", - деди у.\nЛиван Олий Мудофаа Кенгаши Байрут портида содир бўлган портлашдан кейин фавқулодда йиғилиш ўтказди ва шаҳарни фалокат зонаси деб эълон қилди. Табиий офат муносабати билан кенгаш аъзолари ҳукуматга пойтахтда икки ҳафта давомида фавқулодда ҳолат эълон қилишни тавсия қилдилар.\nКеча, 15:34 2249\n27.09 14:28 1656\n28.09 09:53 1632\nКеча, 13:28 1416\nКеча, 22:08 1265


Арманистон аҳолиси Россияга қандай муносабатда — сўров маълумотлари - 19.11.2020, Sputnik Ўзбекистон\nАрманистон аҳолиси Россияга қандай муносабатда — сўров маълумотлари\n10 ноябрга ўтар кечаси Россия Федерацияси, Арманистон ва Озарбайжон раҳбарлари Тоғли Қорабоғда уруш тугаганлигини эълон қилишди. Шундан сўнг, мамлакатлар... 19.11.2020, Sputnik Ўзбекистон\n© Sputnik / Фотобанкка ўтишКолонна российских миротворцев направляется к монастырю Дадиванк в Нагорном Карабахе\n10 ноябрга ўтар кечаси Россия Федерацияси, Арманистон ва Озарбайжон раҳбарлари Тоғли Қорабоғда уруш тугаганлигини эълон қилишди. Шундан сўнг, мамлакатлар ўртасида тузилган шартномага мувофиқ, минтақага Россиянинг тинчликпарвар кучлари юборилди.\nТОШКЕНТ, 19 ноя — Sputnik. Арманистон аҳолисининг аксарияти Россияга нисбатан яхши муносабатда, Sputnik радиоси буюртмасига кўра ўтказилган сўров натижалари шундан далолат бермоқда.\nТелефон орқали ўтказилган интервью вақтида респондентларнинг 83,8 %и худди шундай позицияни билдирганлар.\nАрманистон аҳолисининг фақат 9,4 фоизигина акс жавоб беришган, яна 6,8 фоизи жавоб беришга қийналган.\n© SputnikКого считают союзниками жители Армении\nРеспондентларнинг 62,3 фоизи Арманистонга дўст давлат сифатида Россияни тилга олишган. Иккинчи ўринда Франция (39,9%), унинг кетидан Эрон (6,4%), АҚШ (5,8%), Германия (1,2 %) ва Грузия (0,6%) келмоқда.\n17 Ноябр 2020, 18:47\nШу билан бирга респондентларнинг 4,6 %и жавоб беришга қийналишган.\nАрманистон иттифоқдоши деб қайси давлатни биласиз, деган саволга арманларнинг 84,6 фоизи Россия номини тилга олишган, ресондентларнинг 11,8 фоизи қарши томон бўлган. Респондентларнинг яна 3,6 фоизи жавоб бера олмаган.\nРеспондентларнинг аксари (79,6 фоиз) РФдан ҳарбий-сиёсий ёрдам олишга тайёрлигини билдирганлар. Худди шундай ёрдамни Арманистон аҳолисининг 14,4 фоизи Франциядан, 6,8 фоизи Эрондан, беш фоизи АҚШдан, 0,4 фоизи Германиядан қабул қилишга тайёрлигини билдирганлар. "Бошқадан" варианти учун 12,2 фоиз иштирокчилар овоз беришган, 7,4 фоизи эса жавоб танлашда қийналган.\nТадқиқот 17 ноябр куни Gallup International Арманистондаги эксклюзив аъзоси "Эм Пи Джи" ОАЖ компанияси томонидан Sputnik буюртмасига кўра ўтказилган.\nСўровда 501 киши иштирок этган.


Қозоғистон Қирғизистонга 25 минг доз QazVac вакцинасини хайрия қилди\n28 июль куни Қирғизистонга 25 минг доз QazVac коронавирус инфекциясига қарши вакцина етказиб берилди. Соғлиқни сақлаш ва ижтимоий тараққиёт вазирлиги матбуот хизматининг хабар беришича, Қозоғистон ушбу дори воситасини инсонпарварлик ёрдами сифатида берган.\n«Қозоғистон вакцинасининг биринчи партиясини етказиб беришни Қозоғистон Республикаси ҳукумати Президентимиз Қосим-Жомарт Токаевнинг топшириғига биноан ташкил этди. Вакцинани етказиб бериш бўйича келишувга икки мамлакат президентларининг музокаралари натижасида эришилган. Бу мамлакатларимиз ўртасидаги яхши қўшничилик ва дўстона муносабатларни яна бир бор тасдиқлайди”, — деди Қозоғистон Республикасининг Қирғизистондаги элчиси Рапил Жошибаев.\nQazVac вакцинасини ишлаб чиқувчилардан бири Ергали Абдураимовнинг айтишича, шу кунгача Қозоғистонда 300 мингдан ортиқ одам ушбу дори билан эмланган ва «жиддий ён таъсири қайд этилмаган».\nҚозоғистон оммавий ахборот воситаларининг хабарларига кўра, QazVacдан фойдаланиш 26 апрелда, клиник синовларнинг учинчи босқичи тугашидан олдин бошланган. Қозоғистон соғлиқни сақлаш вазири Алексей Цой биринчилардан бўлиб QazVac дозасини олди.\nQazVac вакцинаси Қозоғистон Таълим ва фан вазирлигининг Биологик хавфсизлик муаммолари илмий-тадқиқот институти томонидан ишлаб чиқилган.\nҚирғизистонда коронавирусга қарши эмлаш 2021 йил 29 мартда бошланган. У Хитойнинг Sinopharm вакцинаси ва Россиянинг Спутник V вакцинаси томонидан амалга оширилади. 22 июлдан бошлаб AstraZeneca препарати билан эмлаш ҳам бошланди.


2015 йилнинг 12 февраль куни Тошкент вилояти Оҳангарон тумани Янгиҳаёт жамоа хўжалиги Мевазор кўчаси 11-уйда яшаган, 1966 йил 29 январда туғилган Нурлибой Сулеймонович Таштенов яшаш хонадонидан номаълум томонга чиқиб кетиб, қайтиб келмаган.\nУнинг белгилари: бўйи тахминан 155—160 см., озғин, ўртача гавдали, сочи оқ рангли, мўйлови сариқ рангда, юзи овалсимон.\nАлоҳида белгилари: киндигининг тепасида операциядан қолган чандиғи, чап оёғи орқа қисмида кесилгандан қолган чандиғи бор.\nУ ҳақда бирор маълумотга эга бўлган фуқаролардан Тошкент вилояти Оҳангарон тумани ИИБнинг (70) 645-15-14, (93) 552-17-95 телефон рақамларига ёки яқин орадаги ички ишлар органига хабар беришларини сўраймиз.\n2011 йилнинг 17 октябрь куни Тошкент вилояти Оҳангарон тумани «Озодлик» қишлоқ фуқаролар йиғини Эйвалек кўчаси 18-уй 2-хонадонда яшаган, 1936 йил 25 октябрда Қорақалпоғистон Республикаси Амударё туманида туғилган Амин Отажонов яшаш хонадонидан номаълум томонга чиқиб кетиб, қайтиб келмаган.\nУнинг белгилари: бўйи тахминан 160—165 см., озғиндан келган, ўртача гавдали, пешонаси кенг, юзи чўзинчоқ, сочи калта, бурни ва қулоқлари ўртача катталикда, қоши оқарган.\nАлоҳида белгилари: чап кўзи кўрмайди, ўнг қўлининг бош бармоғи калта кўринишда. Бироз руҳий бузилиш асоратлари сезилиб туради.\n2010 йилнинг 1 июнь куни Тошкент вилояти Ангрен шаҳар Чикризова кўчаси 49-уй 2-хонадонда яшаган, 1963 йил 4 майда Ўрта Чирчиқ туманида туғилган Баҳриниса Эрназаровна Мўминова яшаш хонадонидан номаълум томонга чиқиб кетиб, қайтиб келмаган.\nУнинг белгилари: бўйи тахминан 160—165 см., ўртача гавдали, пешонаси кенг, юзи чўзинчоқ, сочи қора, калта, қоши қора, ёйсимон, кўзи қора, қисиқ, бурни қиррали, лаби ўртача, қулоқлари ўртача катталикда.\nАлоҳида белгилари: бурнининг ўнг тамонида тахминан 0,3-0,6 см катталикдаги хол бор.\n2017 йилнинг 11 май куни Тошкент вилояти Ангрен шаҳар Гулбоғ маҳалласида яшаган, 1964 йил 1 июнда Ангрен шаҳрида туғилган Жавоҳир Мирзахматов яшаш хонадонидан номаълум томонга чиқиб кетиб, қайтиб келмаган.\nУнинг белгилари: бўйи тахминан 165—170 см., ўртача гавдали, пешонаси кенг, юзи чўзинчоқ, сочи қора калта, қоши қора, ёйсимон, кўзи қора қисиқ, бурни қиррали, лаби ўртача, қулоқлари ўртача катталикда.\n✔ 457  12:01, 23.04.2018


Тошкент шаҳридаги иккита марказий кўча қайта бириктирилади\n18:53 / 10.05.2017\nЯқин орада Шароф Рашидов кўчасини Мустақиллик майдони билан боғлайдиган йўл қисми қайта очилиши режалаштирилмоқда.\n10 май кунидан М-4 мавзесидаги бир вақтлар йўл бўлган, кейинчалик кўкаламзорлаштирилган ҳудудда ишлар бошлаб юборилган. Шаҳар ободонлаштириш хизмати ишчилари ёш дарахтларнинг ён-атрофини ковлашган. Касалланган ва кекса дарахтлар кесиб ташлаш учун рўйхатга олинган.\nОбодонлаштириш бўлими вакилининг сўзларига кўра, ёш ва яхши ҳолатдаги дарахтларнинг барчаси бошқа жойларга кўчирилади. Бу ишлар "Жасорат" ёдгорлигидан Мустақиллик майдонига элтувчи йўлни қайта тиклаш сабабли амалга оширилмоқда.\nБироқ, ҳозирча, йўлнинг қачон очилиши маълум эмас. Бу эса Навоий, Амир Темур кўчаларидаги автомобил оқимини бирмунча камайтириш имконини беради.\nТошкент Мустақиллик майдони


Иван Васильевич касбини узгартиради фильмини хатолари | TURFA OLAM | Яндекс Дзен\nИван Васильевич касбини узгартиради фильмини хатолари\n1973 йилнинг июн ойида СССР мамлакатлари фукаролари эътиборига хавола килинган Иван Васильевич уз касбини узгатиради фильмини яхши биласиз Иттифокнинг энг тажрибали режиссерларидан бири Леонид Гайдай суръатга олган. Аникроги фильм унинг ижод махсулларидан бири саналади. Уша фильмни якинда кинотанкидчилар хали шу кунгача маълум булгану аммо айтилмаган энг катта хатолари хакида суз юритишди. Фильмдаги бош кахрамонлардан бири Иван Грозний уз тугилган кунини 1530 йилда дея милитсия ходимларига баен килади. Аммо Иван Грозний аслида 1530 йилнинг 3 сентябрида таваллуд топган. Яна агар фильмдаги шох Грознийнинг сузларига диккат билан эътибор берсангиз у уз тугилган йилини Исо Алайхиссаломнинг таваллудидан кейин деб гапиради. Бу пайтларда эса яъни Иван Грозний яшаган даврда кишилар йил хисобини у тарзда аниклашмаган.\nФильмнинг яна шундай хатоликларидан бири бу шох тушлик килишга утирганда дастурхондаги таомларнинг таништирилишдадир. Унда тилга олинган баклажон икраси эслаб колинг 17 асринг охирларида Эрондан келтирила бошланган. Бу эса вактнинг бир бирига тугри келмаслигидан далолат беради. Кейинги хатолик олдингиларидан бироз кизикарлирок. Иван Грозный уз салтанатида бир кашфиетчи булганини ва уни канот ясашга урингани учун порохли бочкага солиб портлатиб учириб юборгани хакида гапиради. Бирок шох Иван Грозний айтган Никита Голохвастов асли дворян боярлар оиласидан булиб у Кримни химоясида саркарда булган. Кейин эса Иван Грознийни кахрига учраб катлдан кочиш максадида узини черков ихтиерига топширган. Аммо черков унга ердам беролмаган ва уни фаришталардай самога парвоз килсин деб шох Иван Грозний порохли бочкага солиб осмонга учириб юборади.\nФильмнинг энг чиройли ва мусикаларга бой сахналаридан бири биласиз бу Иван Грознийнинг шохона тушлигидир. Уша тушлик пайтида Иван Грознийга хотини номини Марфа Васиьевна дея таништиришади. Тарихий хужжатлардан маълум булишича Иван Грозний конуний равишда 4 марта уйланган. Уларнинг ичида Марфа Васильевна исмли 19 ешли киз хам булган. Бирок диккат килинг Марфа Васидьевна шох Грозний билан 15 кун бирга яшагандан кейин захарланиб вафот этади. Аникроги уни захарлашади. Бу пайтда эса уша захарланиб улган Марфахон аллакачон улиб кетган булган. Мана хато.Энди яна бир кизикарли ва эсласангиз юзингизга табассум югурадиган хато. Вактлар аро саехат килганлардан бири узини княз Милославский дея таништиради. Россия тарихига юзланадиган булсак княз Милославский исмли княз булган аммо у 14 асрдан кейин бошка тарихда пайдо булмаган. Аммо уйига угри тушган Антон Семенович шпак номи тарихда хукикатдан булган. Лекин у замонамизда аникроги 20 асрда эмас 16 аср охири ва 17 аср бошларида Россия худуди яшаган княз Иван Голицын эди. Унга халк шпак дея лакаб куйган. Уйлаймизки мавзуни тулик ва тушунарли тарзда ерита олдик.


Умрбоқий анъана – Сурхон тонги\nБош саҳифа / Жамият / Умрбоқий анъана\nМай 8, 2018\tЖамият Изоҳ қолдириш 916 Кўрилди\nБайрам муносабати билан ўтганлар хотирасини ёд этиш, қабрларини зиёрат қилиш, шунингдек, қабристонларни ободонлаштириш ҳам анъанага айланган.\n— Ангор туман ободонлаштириш бошқармаси тасарруфида 12 та қабристон бўлиб, ҳар бирининг номи ва келиб чиқиш тарихи, зиёрат қилиш тартиб-тамойили, ибратли ҳадис ва иборалардан намуналар тайёрланиб, ўрнатилди, — дейди туман ҳокимлигининг бош мутахассиси Эркин Тангриев.\nКўкаламзорлаштириш ойлигида 700 га яқин манзарали дарахт кўчатлари экилган бўлса, мавжудлари оқланиб шакл берилди. Бу манзилларнинг атрофига экилган манзарали дарахт ва гулларга ариқ тортилиб, қабристон назоратчилари томонидан парвариш қилинишига алоҳида эътибор қаратмоқдамиз. Туман ҳокимининг ташаббуси билан “Саъд ибн Абу Ваққос ота” қабристониданомаълум 200 дан ортиқ рус ва бошқа миллат вакилларининг қаровсиз қолган қабрлари аниқланиб, тартибга келтирилди, панжаралари таъмирланиб, бир хил рангда бўёқдан чиқарилди.\nДарҳақиқат, инсонга “инсон” деган улуғ ном берилган. Қайси миллат вакили бўлишидан қатъий назар у, аввало, инсон. Бу ҳам мамлакатимизда эъзозланган миллатлараро ва диний бағрикенглик фазилатининг ёрқин намунасидир.\n— Айни кунда туман ободонлаштириш бошқармасининг 70 нафар ходими мавжуд қабристонлар атрофидаги дарахтларни ва тўсиқ деворларини оқлаш ишларини олиб боришмоқда, — дейди туман ободонлаштириш бошқармасининг инфратузилма объект- ларини сақлаш бўлими бошлиғи Шоназар Зоиров.\nШарқона меъморчилик услубида андаза берилган кўркам мақбара, сокин ва саришта йўлакчалар, шинам тиловатхоналар киши руҳиятини тинчлантириб, ўқилаётган қироатдан қалблар ҳаловат топади.“Хўжарушной ота” қабристони ҳам эрталабдан ҳудуддаги маҳалла фаоллари, ишчилар билан гавжум. Кишининг қалбига таскин ва илиқ ҳарорат берувчи бу ҳамжиҳатлик замирида йиллар давомида ота-боболаримиздан ўтиб келаётган умрбоқий анъана ва маънавий меърос учқунлари жилоланиб туради.\nЗеро, бу эзгу, бетакрор анъаналаримиз ёш авлодни миллий анъаналаримизга садоқат ва умуминсоний қадриятларга ҳурмат руҳида камол топтиришда ўзига хос ибрат мактаби вазифасини ўтайди.\nОлдинги Дарднинг келиши осон, аммо…\nКейинги САЙЛОВ ЎТКАЗУВЧИ ВИЛОЯТ САЙЛОВ КОМИССИЯСИНИНГ ҚАРОРИ\nЭкспорт маркази очилди\nПедагогик технологиялар самараси


Юридик бўлим Бош сахифа\nРаҳбар: Муҳаммадиев Руслан Идрисович\nТелефонлар: +998 (71) 239-46-10\nЭлектрон манзил: ruslan.mahammadiev@minzdrav.uz\nҚабул кунлари: Жума. 15:00 дан 17:00 гача\nюридик бўлими тўғрисидаги Низом\n1. Ушбу Низом Ўзбекистон Республикаси Президентининг 2017 йил 19 январдаги ПҚ-2733-сонли қарори билан тасдиқланган “Давлат органлари ва ташкилотларининг юридик хизмати тўғрисида”ги Низомга ҳамда Ўзбекистон Республикаси Президентининг 2017 йил 12 июндаги “Соғлиқни сақлаш органлари фаолиятини такомиллаштириш бўйича чора-тадбирлар тўғрисда”ги ПҚ-3052-сонли қарорига мувофиқ ишлаб чиқилган ва Ўзбекистон Республикаси Соғлиқни сақлаш вазирлигининг Юридик бўлими вазифалари, функциялари, ҳуқуқлари ва жавобгарлигини белгилайди.\n2. Юридик бўлим Ўзбекистон Республикаси Соғлиқни сақлаш вазирлиги(кейинги ўринларда вазирлик деб аталади) марказий аппаратининг таркибий бўлинмаси ҳисобланади.\n3. Юридик бўлим ўз фаолиятида Ўзбекистон Республикаси Конституцияси ва қонунларига, Ўзбекистон Республикаси Олий Мажлиси палаталарининг қарорларига, Ўзбекистон Республикаси Президентининг фармонлари, қарорлари ва фармойишларига, Ўзбекистон Республикаси Вазирлар Маҳкамасининг қарорлари ва фармойишларига, ушбу Низомга, бошқа қонун ҳужжатларига, шунингдек Ўзбекистон Республикаси Соғлиқни сақлаш вазирлигининг буйруқлари ва мазкур Низомга амал қилади.\nII. ЮРИДИК БЎЛИМНИНГ ВАЗИФАЛАРИ ВА ФУНКЦИЯЛАРИ\n4. Юридик бўлимнинг вазифалари қуйидагилардан иборат:\nЎзбекистон Республикаси Соғлиқни сақлаш вазирлигининг ҳуқуқни қўллаш фаолиятида қонун устуворлиги ва қонунийликни таъминлашни ташкил этиш;\n5. Юридик бўлим ўз вазифларини бажариш учун қуйидаги функцияларни амалга оширади:\n1) вазирликнинг ҳуқуқни қўллаш фаолиятида қонун устуворлиги ва қонунийликни таъминлашни ташкил этиш соҳасида:\nа) вазирликда, шунингдек тегишли тузилмаларда қонун бузилишларини, уларнинг сабаблари ва шарт-шароитларини бартараф этиш юзасидан таклифлар киритади, ушбу чора-тадбирларни амалга оширишда иштирок этади;\nб) вазирлик раҳбариятига тақдим қилинадиган буйруқлар, фармойишлар, шартномалар ва юридик тусдаги бошқа ҳужжатлар лойиҳаларини уларнинг қонунчиликка мувофиқлиги юзасидан экспертизадан ўтказади ҳамда улар бўйича эътироз ва таклифлар бўлмаса, виза қўяди. Бунда лойиҳаларга юридик хизмат томонидан вазирликининг бошқа таркибий тузилмаларидан (ходимларидан) кейин виза қўйилади;\nв) жисмоний ва юридик шахсларнинг ҳуқуқ ва эркинликларини амалга оширишга таъсир этадиган вазирликнинг қарорлари юзасидан хулосалар беради;\nг) мустақил равишда ёки бошқа тузилмалар билан биргаликда вазирликининг буйруқлари, фармойишлари, шартномалари ва юридик тусдаги бошқа ҳужжатларини ишлаб чиқиш, уларга ўзгартиш ва кўшимчалар киритиш, шунингдек уларни ўз кучини йўқотган деб ҳисоблаш тўғрисида таклифлар тайёрлайди;\nд) вазирликда, шунингдек тегишли тузилмаларда ҳуқуқни қўллаш амалиётини ўрганади, таҳлил қилади ва умумлаштиради, уни такомиллаштириш бўйича таклифлар тайёрлайди ва раҳбариятга киритади;\nе) вазирликнинг бошқа тузилмалари билан биргаликда давлат органи, тегишли тузилмалар ва уларнинг мансабдор шахслари фаолиятида қонунийликнинг бузилиши кўрсатилган аризалар, таклифлар ва шикоятларни кўриб чиқишда иштирок этади;\nж) вазирликда бошқарув тизимини такомиллаштириш, давлат органи тизимига кирадиган тузилмалар ва уларнинг мансабдор шахсларининг ҳуқуқ ва мажбуриятларини белгилаш бўйича таклифлар ишлаб чиқишда иштирок этади;\nз) вазирликда меҳнат ҳақидаги қонунчиликка риоя этилишини таъминлашда, шу жумладан меҳнат муносабатларини тартибга солувчи ҳуқуқий ҳужжатларни (меҳнат шартномаси, жамоа шартномаси, жамоа битами ва бошқаларни) ишлаб чиқишда иштирок этади, ушбу ҳужжатлар лойиҳаларининг қонунчиликка мувофиқлигини текширади ва ҳуқуқий хулоса беради;\nи) раҳбариятга вазирлик фаолиятида қонун устуворлиги ва қонунийликни таъминлаш аҳволи юзасидан ҳисобот тақдим этади;\nк) вазирлик ходимларининг касаба уюшмалари ва бошқа вакиллик органларига ваколатларини амалга оширишда юридик ёрдам кўрсатади;\n2) вазирлик томонидан ишлаб чиқилаётган (қабул қилинаётган) норматив-ҳуқуқий ва бошқа ҳужжатлар лойиҳаларининг қонунчиликка мувофиқлиги устидан назоратни олиб бориш, шунингдек вазирликнинг қонун ижодкорлиги фаолиятида иштирок этиш, қонунчиликни такомиллаштириш юзасидан таклифларни тайёрлаш масалаларида унинг тузилмалари ишини мувофиқлаштириш соҳасида:\nа) вазирликнинг норма ижодкорлиги фаолиятининг жорий ва истиқболли режаларини ишлаб чиқади ёки уларнинг ишлаб чиқилишида, амалга оширилиши ва бажарилишини назорат қилишда иштирок этади;\nб) вазирлик ваколатига кирадиган масалалар бўйича норматив-ҳуҳуқий ҳужжатлар лойиҳаларини ишлаб чиқади ёхуд ишлаб чиқишда иштирок этади;\nв) вазирликнинг идоравий норматив-ҳуқуқий ҳужжатларини ишлаб чиқади ёхуд уларни ишлаб чиқишда ҳамда Ўзбекистон Республикаси Адлия вазирлигига ҳуқуқий экспертизадан ўтказиш ва давлат рўйхатига олиш учун юборишда иштирок этади;\nд) норматив-ҳуқуқий ҳужжатлар лойиҳалари бўйича эътироз ва таклифлар бўлмаса, уларга виза қўяди. Бунда лойиҳаларга юридик хизмат томонидан вазирликининг бошқа таркибий тузилмаларидан (ходимларидан) кейин виза қўйилади;\nе) тизимли равишда вазирликнинг тегишли соҳа фаолиятидаги амалдаги норматив- ҳуқуқий ҳужжатларнинг уларда коррупцияга сабаб бўладиган омилларни аниқлашга қаратилган таҳлилни ўтказади;\nж) вазирлик фаолияти соҳасида давлат бошқарувини такомиллаштириш бўйича таклифлар ишлаб чиқишда иштирок этади;\nз) вазирликка келиб тушган ва ўзи томонидан чиқарилган ҳужжатлар, шу жумладан норматив-ҳуқуқий ҳужжатларнинг тизимлаштирилган ҳисобини белгиланган талабларга мувофиқ юритади, уларнинг сақланишини ва назорат ҳолатида бўлишини таъминлайди;\nи) вазирликнинг норматив-ҳуқуқий ҳужжатлар фондини тўлдириш, шу жумладан фондни кодекслар, қонунлар, шарҳлар, ахборотномалар ва бошқа ҳуқуқий нашрлар билан бутлаш чораларини кўради, раҳбариятга ҳуқуқий нашрларга обуна бўлиш ҳақида таклифлар киритади;\nк) вазирлик ваколатига кирадиган масалалар бўйича қонун ҳужжатлари тўпламларини нашр этишга тайёрлайди;\nл) вазирлик тизимига кирадиган тузилмаларнинг юридик хизматлари фаолиятини мувофиқлаштиради, келишилган ҳамкорликни таъминлайди;\nм) вазирлик тизимига кирадиган тузилмаларнинг ҳуқуқий ишларига методик ёрдам кўрсатади, юридик хизмат фаолияти йўналишлари бўйича тавсияномалар ва кўрсатмаларни ишлаб чиқади;\n3) вазирлик ходимларининг ҳуқуқий маданияти ва ҳуқуқий саводхонлигини ошириш, уларга қабул қилинаётган норматив-ҳуқуқий ҳужжатларнинг мазмун ва аҳамиятини, шу жумладан замонавий ахборот-коммуникация технологиялари орқали етказиш соҳасида:\nа) вазирлик раҳбарияти учун қонунчилик масалалари бўйича таҳлилий материаллар тайёрлайди;\nб) вазирлик, шунингдек унинг тизимига кирадиган тузилмалар ходимларининг ҳуқуқий билимларини ошириш тадбирларини ташкил этиш тўғрисида таклифлар киритади, ушбу тадбирларни ўтказишда иштирок этади;\nв) вазирлик фаолиятига тегишли қонунчиликни тарғиб қилиш ишларини амалга оширади;\nг) зудлик билан вазирлик ахборот хизматига вазирлик веб-сайтига жойлаштириш мақсадида қабул қилинган норматив-ҳуқуқий ҳужжатлар ва уларнинг мазмун ва аҳамияти тўғрисида маълумотлар киритади;\nд) вазирлик ходимларининг мурожаатлари бўйича уларга вазирлик фаолиятига тегишли ҳуқуқий ҳужжатларни топишга кўмаклашади, зарур ҳолларда уларнинг қоидалари бўйича тушунтиришлар беради;\nе) қонунчиликка киритилган ўзгартиришлар ҳақидаги маълумотларни, суд амалиётини, Ўзбекистон Республикаси Адлия вазирлигининг ҳуқуқий ишларга тааллуқли кўрсатмаларини вазирлик тизимига кирадиган тузилмаларга етказади;\n4) шартномавий-ҳуқуқий ва талабнома-даъво ишларини юритиш, вазирликнинг мулкий ва бошқа манфаатларини ишончли ҳимоя қилинишини таъминлаш соҳасида:\nб) бошқа тузилмалар билан биргаликда вазирлик томонидан шартномаларни тайёрлаш ва тузиш ишларида иштирок этади, уларнинг қонунчиликка мувофиқлигини текширади ҳамда шартномалар лойиҳаларига, агар эътироз ва таклифлар бўлмаса, виза қўяди. Бунда лойиҳаларга юридик хизмат томонидан давлат органининг бошқа таркибий тузилмаларидан (ходимларидан) кейин виза қўйилади;\nг) вазирлик томонидан тузилган шартномаларни зарур даражада бажариш бўйича таклифлар киритади, шартномавий муносабатларни такомиллаштириш юзасидан таклифлар ишлаб чиқишда иштирок этади;\nд) вазирликнинг манфаатларини ҳимоя қилиш бўйича талабномалар тайёрлашда ва вазирликка нисбатан билдирилган талабномаларни кўриб чиқишда иштирок этади, вазирликда талабномалар билдириш ва уларни кўриб чиқиш тартибига риоя этилишини назорат қилади;\nе) тегишли тузилмалар билан биргаликда вазирликнинг дебиторлик ва кредиторлик қарзлари аҳволини ўрганади, уларнинг микдорини камайтириш чораларини кўради;\nз) вазирликнинг мулкий ва бошқа манфаатларини ҳуқуқий ҳимоя қилиш учун зарур бўлган ҳужжатларни тайёрлашда ҳамда белгиланган тартибда суд мажлисларида иштирок этади;\nк) бошқа таркибий тузилмалар билан биргаликда вазирликда мулкнинг талон-торож\nкилиниши. камомад ва ноитштаб чикяпитп уяпя-ж-ятпяптдиттти' 1м»ттт*к тт.^тп., — шароитларини таҳлил қилади ҳамда уларни бартараф этиш чораларини кўради, мулкнинг талон-торож қилиниши ва камомад ҳолатлари бўйича материалларни ҳуқуқни муҳофаза қилиш органларига юбориш учун расмийлаштиради;\nВазирликнинг юридик хизмати қонун ҳужжатларига мувофиқ бошқа функцияларни ҳам амалга оширади.\n6. Юридик бўлимга ва унинг ходимларига Ўзбекистон Республикаси Президентининг 2017 йил 19 январдаги ПҚ-2733-сонли қарори билан тасдиқланган “Давлат органлари ва ташкилотларининг юридик хизмати тўғрисида”ги Низомда ёки бошқа қонун ҳужжатларида назарда тутилмаган функциялар юклатилишига йўл қўйилмайди.\nIII. ЮРИДИК БЎЛИМНИНГ ҲУҚУҚЛАРИ, МАЖБУРИЯТЛАРИ ВА\n7. Юридик бўлим қуйидаги ҳуқуқларга эга:\nвазирликка келиб тушаётган норматив-ҳуқуқий ҳужжатларни танишиш, хизматда фойдаланиш ва уларнинг тизимлаштирилган ҳисобини юритиш учун биринчи навбатда олиш;\nвазирлик, шунингдек унинг тизимига кирадиган тузилмаларнинг мансабдор шахсларидан юридик хизматга юкланган вазифалар ва функцияларни бажариш учун зарур бўлган ҳужжатлар ва маълумотларни олиш;\nвазирлик тизимига кирадиган тузилмаларда вазирлик ваколатига кирадиган масалалар бўйича қонун ҳужжатларига риоя қилиниши масалаларини ўрганиш;\nвазирлик, шунингдек унинг тизимига кирадиган тузилмаларнинг қонун ҳужжатлари бажарилишини таъминламаётган ёхуд уларни бузаётган раҳбарлари ва ходимларини жавобгарликка тортиш ҳақида раҳбариятга таклифлар киритиш;\nвазирликда, шунингдек унинг тизимига кирадиган тузилмаларда ёки вазирлик томонидан ўтказиладиган текширишлар, тафтишлар ва хатловларда, шунингдек уларнинг якунлари бўйича ҳужжатларни кўриб чиқишда иштирок этиш ҳамда аниқланган ҳуқуқбузарликлар юзасидан ҳуқуқий хулосалар бериш;\nталабнома-даъво тартибида вазирлик фойдасига ҳал қилинган низолар юзасидан ундирилган сумманинг 5 фоизи, бироқ энг кам ойлик иш ҳақининг 50 баробардан кўп бўлмаган миқцорда мукофот олиш.\n8. Юридик бўлим:\nқонун ҳужжатлари билан юкланган функцияларни зарур даражада ва самарали бажариши;\nвазирликда, шунингдек унинг тизимига кирадиган тузилмаларда қонун бузилиши ҳолатлари аниқланганлиги тўғрисида зудлик билан тўғридан-тўғри юқори турувчи органга, Узбекистан Республикаси Адлия вазирлигига ва бошқа ҳуқуқни муҳофаза қилувчи органларга хабар бериши;\nбелгиланган тартибда ва муддатларда малака ошириши ва аттестациядан ўтиттти шарт.\n9. Юридик хизмат ўзи виза қўйган ҳужжатларнинг ва ўзи берган хулосаларнинг қонунчиликка мувофиқлиги учун жавоб беради.\nIV. ЮРИДИК БЎЛИМ ФАОЛИЯТИНИ ТАШКИЛ ЭТИШ\n10. Юридик бўлим олий юридик маълумотга эга бўлган юқори мал акали мутахассислар билан бутланади ҳамда бўлим бошлиғи, бош юрисконсульт ҳамда етакчи юрисконсульт лавозимларидан иборат бўлади.\nЮридик бўлим ходимлари Узбекистан Республикаси Адлия вазирлиги билан келишилган холда Ўзбекистон Республикаси Соғлиқни сақлаш вазири томонидан лавозимга тайинланадиган ва лавозимдан озод қилинади.\nЮридик бўлим бошлиги лавозимига олий юридик маълумотга ва юридик мутахассислик бўйича камида икки йиллик иш стажига эга бўлган шахе тайинланади.\n11. Юридик бўлим бевосита Ўзбекистон Республикаси Соғлиқни сақлаш вазирига бўйсунади.\nЮридик бўлимга Ўзбекистон Республикаси Соғлиқни сақлаш вазири томонидан лавозимга тайинланадиган ва лавозимдан озод қилинадиган бошлиқ раҳбарлик қилади.\nЮридик бўлим бошлиғи бўлмаган такдирда унинг функциясини бош юрисконсульт бажаради.\n12. Юридик бўлим бошлиғи:\nЮридик бўлимга умумий раҳбарликни амалга оширади, бўлим ишларини ташкил этади ва назорат қилади;\nбўлимга юкланган вазифалар ва функцияларнинг самарали бажарилиши, тақдим этиладиган таҳлилий материаллар ва ҳужжатларнинг тўлиқлиги учун шахсан жавоб беради;\nходимлар ўртасида функционал вазифаларни тақсимлайди;\nходимларни лавозимга тайинлаш ва лавозимдан озод қилиш, шунингдек рағбатлантириш ёки уларни интизомий жавобгарликка тортиш тўғрисида таклифлар киритади;\nЮридик бўлим фаолиятини такомиллаштириш бўйича таклифларни ишлаб чиқади ва вазирлик раҳбариятига киритади;\nЎзбекистон Республикаси Соғлиқни сақлаш вазирини Юридик бўлим фаолияти тўғрисида мунтазам равишда хабардор қилади.\n13. Юридик бўлим ходимлари қонунчиликда белгиланган тартибда ҳар уч йилда камида бир марта малакасини оширади ҳамда ҳар уч йилда бир марта аттестациядан ўтадилар.\n14. Ҳар йили вазирлик фаолиятида қонун устуворлиги ва қонунийликка риоя этилиши аҳволи тўғрисидаги юридик хизматнинг ҳисоботи эшитилади.\n15. Юридик бўлим ходимлари мансабдор шахс ҳисобланмайди.


Мусулмонларда Оила - Fitrat.uz\nБош саҳифа / Мақолалар / Мусулмонларда Оила\nMay 19, 2018\tМусулмонларда Оилаda fikr bildirishni o'chirish 194 Кўришлар\nОила ҳар хил динларда, жамиятларда даврга ва маконга қараб фарқланган. Тарихда эркак ҳокимиятига асосланган (падаршоҳи) оилалар билан она ҳокимиятига асосланган (модаршоҳи) оилалар, бирхотинлик (моногами) оилалар билан кўпхотинлик (полигами) оилалар ҳам кўп кузатилган. Исломдан аввалги халқларда, умуман, оила қуйидагича кўринишда эди:\nЯҳудийликда оила ота ҳокимиятига асосланган бўлиб, ижтимоий ва диний муассаса ҳисобланарди. Аёл зотининг мерос олиш ҳуқуқи йўқ эди. Кўп хотинлик оммавий эди. Исроил ўғилларидан бошқа халқларда бирхотинлик кенг тарқалган эди. Ажрашишга лоқайд қараларди. Шунинг учун яҳудий жамиятида ажрашиш воқеалари тез-тез учрарди.\nХристианликда оила фақатгина диний муассаса ҳисобланиб, эркак ҳокимиятига асосланарди. Бир марта никоҳланган эркак ва аёл умрбод ажрашиш ҳуқуқидан маҳрум қилинган эди. Ажрашиб бошқа биттаси билан турмуш қурган жуфтлар зино қилганликда айбланарди. Кўпхотинлик оилалар учраб турса ҳам, асосан бирхотинлик оилалар кенг тарқалган эди.\nРимликларда оила ижтимоий ва диний муассаса саналиб, эркак ҳокимиятига асосланган оила тури оммавий эди. Ота оиланинг раиси ҳисобланиб, чексиз ҳуқуқларга эга эди. Дастлабки даврларда ҳатто ота болаларини ўлдириш ҳуқуқига ҳам эга эди. Бола асраб олиш одати ҳам кенг учрарди. Бирхотинлик тарғиб қилинарди. Кўпхотинлик кузатилмасди.\nАрабларда Пайғамбаримиздан аввалги жоҳилият даврида оила эркак ҳокимиятига таянар, хотин ва фарзандларнинг қадри йўқ эди. Ота қиз фарзандларини ўлдириш ҳуқуқига эга эди. Гўдак қиз бўлса, бундан номус қилиб, тириклайин кўмиш расмга айланганди.\nИсломдан аввалги туркийларда оила ота ҳокимиятига суянарди. Лекин эски римликлардагидек ота чексиз ҳуқуқ эгаси эмасди. Бирхотинлик асос бўлиб, кўпхотинлик оилалар сийрак учраб турарди.\nМусулмонларда оила – Ислом ҳуқуқида: Ислом дини жамиятнинг тинчлиги ва одам наслининг сиҳатли тарзда давом этиши учун оиланинг аҳамиятини билдирган. Шу боис никоҳланишни ҳалол қилиб, зинони ва зинога элтувчи хатти-ҳаракатларни тақиқлаган. Аёл зотига ҳеч бир дин ва давлат бера олмаган ҳуқуқларни берган. Муҳтарам пайғамбаримиз Видолашув Хутбаларида умматига:\n“Аёлларингизга азият берманглар! Улар Аллоҳнинг сизларга ато этган омонатидир. Уларга нисбатан юмшоқ муомалада бўлинглар, яхшилик қилинглар”, деб насиҳат қилганлар.\nБир ҳадиси шарифда: “Жаннат оналарнинг оёқлари остидадир” (Насоий), деб, аёл зотини ҳимоя қилишда тенгсиз ўлчовлар қўйганлар. Лекин эркак зоти Исломиятда “Оила раиси” бўлиш сифати билан аёлларга жавобгар ва улардан бир поғона юқори даражага эга. Аллоҳу таоло аёл зотини эркакларнинг ҳимоясига топширган. Нисо сурасининг 34-оятида: “Эркаклар аёллар устида ҳокимдирлар, аёлларнинг ҳимоячиси ва бошқарувчисидирлар”, дейилган.\nЭркакларнинг аёллар устида баъзи ҳақ-ҳуқуқлари бўлганидек, аёлларнинг ҳам эркаклар устида маълум ҳақ-ҳуқуқлари бор. Оилавий бахт билан ижтимоий ҳаётнинг ҳузури оилани қурувчи эркак ва аёлнинг ўша ҳақ-ҳуқулари ҳамда вазифаларини билиб, бажаришига боғлик. Оилада эр ва хотиннинг бир-бирларини тушуниб, муроса қилишлари оилавий бахт учун зарурий шартдир. Ҳар бирининг ўз вазифа ва масъулиятларини билиши оилада осойишталикнинг таъминида муҳим омил саналади. Оилада тартибни ота таъминлайди. Ота қанчалик одил бўлса, оилада шунчалик ҳузур-ҳаловат бўлади. Ақл-хуши жойида бўлган эр-хотинлар бир-бирларини асло хафа қилишмайди.\nЯқин давр ислом олимларидан Ҳусайн Ҳилми Ишиқ ҳазратлари раҳматуллоҳи алайҳ эрнинг хотини олдидаги масъулияти ҳақида бундай деганлар: “Ақлли эр-хотин бир-бирини хафа қилмайди. Умр йўлдошини ҳа деб хафа қилавериш, ранжитиш оила саодатига футур етказадиган энг улкан сабаблардандир. Золим ва хулқи чатоқ одам умр йўлдошини давомли равишда хафа қилиш орқали унинг асабларини чарчатади. Асаб бузилгач, ҳар хил касалликлар пайдо бўла бошлайди. Умр йўлдоши касал бўлган одам бахтидан айрилиб, адойи тамом бўлган одамдир. Энди умр йўлдошининг меҳридан, муҳаббатидан ва хизматларидан маҳрум қолиб, қолган умри унинг дардини эшитиш, унга табиб ахтариш, унга одатланмаган хизматларни қилиш билан ўтади. Бутун бу фалокатларга, тугамайдиган ташвишларга эр ёки хотиннинг ёмон халқ-атвори сабаб бўлади. Булардан йироқ, бахт-саодатли оиланинг асоси, ўзаро илиқ муносабат, кулар юз, тушуниш ва сабрли бўлишдир. Бу хислатлар динимизнинг жуфтларга буйруғи бўлиб, ким уларга амал қилса, дунё ва охиратда роҳат-фароғатда бўлади”.\nОиладан мақсад наслнинг давоми бўлган фарзанддир. Одамнинг вафотидан кейин халқ орасида яхши одам сифатида ёдга олиниши учун жамиятга хизмат қиладиган бир асар, фойдали илм ёхуд хайрли авлод қолдириши керак. Ҳамма нарса тугаб, унутилса ҳам, булар унутилмайди ва марҳумнинг хайрли ишларининг, савобининг давом этишини таъминлайди. Шундай экан, фарзанднинг одобли қилиб вояга етказилиши ота-онанинг муштарак вазифасидир. Онага фарзандини эмизиб, парваришлаб, яхши хулқ ўргатиб тарбиялаш; отага эса, фарзанднинг ҳалол озиқ билан униб-ўсиши, моддий ва маънавий эҳтиёжларини таъминлаши биринчи вазифадир.\nТошкент вилояти Пискент тумани «Саид Ота» жоме масжиди\nимом-хатиби Эшонхўжаев Саидрохим\nАввалги Ангрен шаҳар «Қорабоғ» жоме масжидида «КИТОБ САЙЛИ»\nКейинги Ғайбиёт – «Фаришталар»